text:
Reka ntangire nkubwira ko uri umunyembaraga kandi ko uri intwali!! Umunsi kumunsi ugomba kurwana intambara yo kwerekana ko nawe ugomba icyubahiro kandi ko ushoboye gukora ibihambaye. Rimwe narimwe uzagera aho uterwa ipfunwe n’uko wavutse uri umukobwa bitewe nibyo uri gukorerwa cyangwa se wabujijwe kugeraho. Ariko muri byose uri umunyembaraga kandi uri intwali shenge, ndabizi ni kenshi waguye ukiyegura, nikenshi wayobye ukishakira inzira nina kenshi warize ukihoza. Ndabizi neza muri uru rugendo haracyari byinshi bigutega, ndabibona ubwo burenganzira bwo kujya mu ishuli warabusubijwe ubu uraminuza, ndabizi uburenganzira bwo kujya guhatana n’abandi ku isoko ry’umurimo warabusubijwe (impamvu nkubwiyeko wabusubijwe ni uko wabuvukanye nk ikindi kiremwa muntu cyose n’uko ukaza kubwamburwa). Ariko rero uko nkuzi kuri wowe ibi sibyo wita iterambere ryawe gusa ndabizi urifuza ibirenzeho yemwe sinabyinshi ibyo wifuza ndabizi ni bibiri gusa ni “ubwisanzure ndetse n’icyubahiro nk’ikindi kiremwa muntu cyose”.
Yemwe se…..
1 kubera ko uri umukobwa ni wowe ugomba gutanga ikiguzi kinini cy’ amakosa aba yabaye, nawe se sinarinzi ko uzirukanwa mukazi ngo n’uko wagize icyo ukora n’umukunzi wawe, sinzi niba ikibazo ari uko byagiye hanze abataragombaga kubimenya bikabageraho gusa icyo sicyo cy’ingenzi. Ntimunyumve nabi sinshyigikiye ubusambanyi, ahubwo sinarinziko hari akazi runaka bisaba ko ugakora agomba kuba ari isugi, harya ubundi ubwo busambanyi yabukoze wenyine? kucyi mugenzi we ntawamuvuzeho ngo nawe afatirwe ibihano dore ko undi we twamuciriyeho iteka? Ngo harya amakosa y’…. nibwo buryo bwe? harya twe turi kumucira urubanza turi bamiseke igoroye da???
2 Harya we, mu rwa Gasabo ntabanditsi bakivuka? ntabasizi bakibaho? ntabanyabugeni bakivuga? ntabakobwa bintiti muri za siyansi no mubundi bukorikori bakibaho? harya nt’abali n’abategarugori bari kwihangira imiro bahari? ntabari muri zo nzengo za leta zifata ibyemezo se kuburyo twabaha umunya bakatubwira uko bahageze? ibi mbivugiye yuko ntabo njya mbona mubinyamakuru byacu ( nabyo si byose), inkuru nyinshi nsigaye mbona zitangazwa zivuga ku bali n’abategarugori muri iki gihe niza: ” Urutonde rw’abakobwa bafite icyimero gikurura abagabo mu Rwanda”, ” Urutonde rw’abakobwa bazi kuzunguza ikibuno kurusha abandi mu Rwanda”, ” Nyirarunaka yashyize ifoto ye hanze yambaye ubusa ivugisha abasore batari bacye”, ” video ya nyirarunaka ari kubyina yatumye abagabo bamwifuza”, ” Nyirarunaka yagararagaye nta mwenda wimbere yambaye”, Ariko munyemerere mbibarize , izi ni ingagi cyangwa imisozi muri kwamamaza ngo byinjirize iterambere ry’igihugu? harya iri niryo terambere ry’umwana w’umukobwa njya numva bavuga? harya uri busome ibi urwo rutonde rw’abambaye n’abatambaye umwenda w’imbere ruramumarira iki? ubu mubibazo byose biri muri ino si ibyo nibyo tubonye twatangariza abaturarwanda? Ese ubu tuvugeko ntawe muturanye warembeye iwe kubera kubura amikoro yo kujya kwivuza watabariza?? Ese ntamwana wavanywe mu ishuli bitewe n’amikoro make watabariza? Ese ntabari kwihangira imirimo iteza igihugu imbere bifuza ko ibikorwa byabo bimenyekana ?ndakubwiza ukuri uwo yazarinda apfa akigusabira umugisha kurusha uwo washyize kurutonde rw’ aberekanye ubwambure bwabo.
3 Kuba ndi umukobwa agahinda kanjye ndetse namarira yanjye bizafatwa nkaho ari amatakirangoyi . Umunsi uzahohoterwa ukagira uwo utakira amahirwe y’uko bizemerwa ni make, nibenshi bazavugako ari ugushaka kumenyekana cyangwa kwangiza izina ry’ uregwa cyane cyane iyo ari umuntu ukomeye! mubutabera ho ni ibindi bindi kuko akenshi amafranga ashobora kugura ukuri!!. Uzavugira hejuru wirwanaho witwe igishegabo abandi ngo uri inshinzi abandi ngo wataye umuco ntamukobwa uvugira hejuru !! ndababaye niyo mpamvu ndi kwitabariza, harya wowe iyo ubabaye uraseka? icyo utinye nakimenye, ntiwaruzi ko umwali nkanjye nahagarara ngo mvuge ukuri kwanjye kandi nemye !! ndabizi biragutunguye kuko wakuze ubwirwako ntamukobwa ushyira ijwi rye hejuru, ndabizi wakuze ubona nyoko ndetse naba nyogosenge bakorerwa amabi menshi ariko bagaceceka , ariko njye suko narezwe. Ni uko rero ushyitse umutima hamwe ntago ndi umusazi, ntago ndi inshinzi nkuko uri kubinyita, ndi umukobwa!!
4 Noneho rero ntuzabone ngo wafunzwe,, waba urengana cyangwa utarengana ibyo ntawe uzaba abyitayeho ntuzatangazwe no kumva hari bamwe aho kuvuga kugikorwa nyamukuru kiri kuba muri iyo minyururu wabitswe bazatangira kuvuga ukuntu ufite mwirugu heza, amaso meza, mugituza heza,, ukuntu uberewe n’imyambaro wambaye. Ariko muntu ujya kuvuga nkibi warezwe nande? warerewe he koko?? ubumuntu wabushyize he? mugahinda afite kose ubonye mwirugu gusa??? Harya ari wowe uri kuvugirwaho ayo magambo muri ako gahinda byakunezeza??? hoya nako wowe ntibyakubaho kuko uri …….!!!!! naho se abaye umugore wawe, mushiki wawe cyangwa yewe umukobwa wawe byakunezeza??
5 Ese ko ntavuga ukuntu guca ” ingarama ” byasimbuye ubumenyi ndetse n’uburambe dufite mukazi,, nibenshi bari kwibaza impamvu bajya gushaka n’izo mpamyabumenyi mugihe hari bagenzi babo babonye iyo myanya yaharaniraga atari uko afite amashuli cyangwa se ubundi bumenyi buhambaye ahubwo ari uko yatanze umubiri we ho ikiguzi. Harya hari uwo dufite wo gutakira ibi byose ngo atwumve kandi anatwizere??? Harya basore beza, iyo bavuze umukobwa mwumva iki???
6 Reka noneho twigire mumuziki, aho ndivugira mumashusho njya mbona, nikenshi nagiye numva barinyimashusho banengwa kubera imyambarire iba irimo itaboneye, njye reka mvuge ko ntakibazo mbifiteho kuko ntago amashusho yafatirwa kunyanja ngo abarimo babe bambaye imishanana, kandi ninako banyirayo basobanura igihe cyose. Ariko rero njye ikibazo mfite n’uko abakobwa baba bambaye ibyo kogana ariko ugasanga abahungu bambaye amakote nkabitabiriye inama y’umushyikirano ahhhh harya niba muri kumazi mwese mwakwambaye uko abari koga bambara, kucyi abakobwa aribo bagomba kwerekana ubwambure bwabo gusa ? kubahungu harya kirazira?? nimba kizira kuri mwe kucyi kitazira no kuri twe? ahubwo gira uti tutabubambitse se twazabona abareba ayo mashusho??
7 Ariko buriya mwari mwabona igitutu batwotsa ngo dushyingirwe ??? mugihe wakubaye uri gushaka uko wakwiteza imbere, inyuma yawe hari undi wakubaye akubarira imyaka n’icyo ugomba gukora mukigero ugezemo. Ngo erega yemwe diplome y’ umukobwa ni umugabo ahhhh !!!? Ariko jyenda wa si we ujya unshimisha pe!! . uwifuza kumenya birambuye urwo twagowe yasoma ibyo nandikiye ba mama na masenge
8 Iki cyo sinzi niba cyaba ari ikibazo cy’ abahungu cyangwa abakobwa ariko da nikuri bose kuko ntakibi nko kumva rubanda bari gusesereza uwo ukunda ndetse no kurundi ruhande ntagishavuza nko kumva usekwa kubera uko usa utarabyihaye kandi ntanicyo wabikoraho.Gusa birababaje kumva tujya gutera undi amabuye ngo yashatse umugore mubi aha ndavuga mubi ku isura kuko imbere ho ntawe uhazi uretse uwamuhisemo. Nabonye twarashatse kwigira ba nyirasenge na sebawabo wabo tutaziranye nabo. Harya amahitamo ni ayande?? harya wowe iyo ugiye kugira uwo uhitamo ko ntari numva utumizaho inama y’igihugu ngo twese tugucagurire?? Ahubwo se wazamuruse ugashaka umwiza nkuko ubuvuga we ukamureka akiberaho ubuzima bwe?? harya ubundi uwo wita ko ari mwiza wajyana n’uwo mugabo n’usa ate n’ugenda ate?? Ariko mbabwize ukuri dukunda kurushywa n’ imitwaro tutikoreye pe! oya nako kuri wowe ni umutwaro ariko kuri uwo musore mugenzi wawe uri gukwena inzozi ze zibaye impamo kuko abonye uwo yahoraga yifuza kuzajyira. Reka impaka zirangirire hano uba mwiza bitewe n’amaso akurora. Ubutaha umunsi wawe nugera uzaduhamagare utubwire uti “rwose uyu mugore wanjye mureba hano nirwo rugero fatizo rw’ubwiza” ubwo abandi basore bazareberaho, ahubwo abakobwa batazisanga muri uwo murongo murambabaje ahhhhh Umwiza ninde umubi ninde? Ariko se ibyo byose twabiretse tukishimira urukundo ruri hagati yabo bombi?!!
9 Ibyo reka mbireke reka nivugire ukunengwa kutagira ingano duhabwa iyo twabyariye iwacu! Ariko ikintanga muri ibyo byose sindumva umugabo cyangwa se umusore ubazwa kimwe muri ibyo! amakosa yose ahinduka ay’ umukobwa. Harya iyo nda niwe wayiteye? ngaho ubwo yemwe ahita atangira kwitwa icyomanzi n’andi mazina menshi ntarondoye, ndetse rimwe na rimwe dutangira kumuha akato nkaho inda ari indwara yandurira mubiganiro ahhhh!!! Ese ahubwo kuki bitaba amahitamo ye gutwara iyo nda? ashobora kuba ashaka umwana ariko adashaka umugabo kandi amahitamo ye tugomba kuyubaha!! Ikindi kandi, niba atari yabiteguye muhe amahoro, umushimire n’ubwo butwali yagize bwo gukomeza kuyitwara mugihe hari abihutira kuvutsa abo baziranenge ubuzima. Agahinda afite karahagije wimwongerera umusonga, uyu munsi niwe ejo ni wowe, ashobora no kuzaba umukobwa wawe cyangwa mushiki wawe!!. Gusa nizereko mubamuseka utarimo wowe musore utagica iyanyabagendwa kugirango udahura na nyirakanaka wimye indezo y’umwana; cyagwa se uri gushaka amayeri yo kumwihakana kandi ubizi neza ko icyo kibondo ari icyawe! Ese ubundi ubwo uraryama ugasinzira? amarira yuwo muziranenge aguha umutuzo?
10 Ariko mwari mwumva induru dukurikizwa iyo twatandukanye nabo twari twarasezeranye kubana akaramata! njye buriya narumiwe, nanone nkibisanzwe amakosa yose ahita ajya ku mugore nkaho urwo rugo yarubagamo wenyine! iwanyu ho uba uhinduse kivumwa utavuze no kwa nyokobukwe!!! umugabo niba yaguhohoteraga bazavugako ariwowe wamusuzuguraga ukamutera umunabi, nimba yaguciye inyuma ni amakosa yawe uzasobanura uburangare wagize bwatumye umugabo ajya mubandi bagore. Ariko reka mbaze uwo ni umwana wigitambambuga wirwa wiruka inyuma umunsi wose??? ayobewe ko asize umugore n’abana inyuma?? ningombwa ngo ajye abyibutswa rero?? Mwamuhaye amahoro ariko, ko ari amahitamo ye,, mbese urihutira kujya guca urubanza uzi bari babanye bate? ahubwo se uzi amakosa yari ayande?? nyoko ndetse na nyogosenge bashobora kuba baragumye mungo zabo atari uko bishimye ahubwo ari ukuberako babwiwe ko ari uko zubakwa, undi yabaye intwali amenya agaciro ke nk’umuntu ndetse n’umutegarugori!. Abenshi muriyizi ko agahinda mufite mungo zanyu ari Imana yonyine ikazi, mwabuze uko mwivana muri uwo munyururu ngo mutazasekwa na rubanda; ni benshi babwirwa buri munsi ko bazicwa nuko bagakomeza gufunga amatwi ngo ejo umugabo azaba yahindutse, Oya shenge ntago azahinduka nkuko yabikubwiye koko azakwica ngirango ingero nyinshi warazibonye. Nawe mugabo uri guha uwo mutegarugori urwamenyo uritonde kuko wasanga uri umwe mubo abagore babo batunzwe n’amarira ukaba uziko buri wese agomba kurambiriza muri uwo mubabaro. Bajya bavugango umugabo…. aseka imbohe, nabo ntibagiye kubana baziko mugiye runaka bagomba gutandukana. Ejo wasanga…. Uritondere ibyo uvuga
11 Noneho bwo uzamare kugera murwawe ntuzibeshye ngo utinde kubyara cyangwa se ubyare abakobwa cyangwa abahungu gusa !!! ndakurahiye intambara ya gatatu y’isi izabera iwawe!! reka ibi ntitubitindeho tuzabiganira neza ubutaha ,, Gusa iyaba byari ibishoboka ba databukwe na mabukwe bacu bakazajya bajyira igihe cyo kujyanwa mungando ingo nyinshi zagira amahoro! Ndabyumva ikibazo cy’urubyaro kiba kiri kuri buri wese yaba umugabo cyangwa umugore ariko nanone ntitwananirwa kuvuga ko umugore ariwe kizonga kurushaho; ngaho abaza bamukorakora kunda ngo bumve ko bitari byatungana, ngaho abamuhora mumatwi bamubaza igihe azabyarira babona neza ko ntanda afite, ndetse yewe iyo birambiranye atangira no guhimbwa amazina, ngaho abakurura amatiku hagati ye n’umugabo we!!. Ntago ariwe utifuza guheka nkabandi bose, ntago ari we utifuza kubyara hungu na kobwa, ni umumuhe amahoro! ashobora kuba afite uburwayi butamuturutseho butuma atabasha gusama cyangwa butuma inda zivamo uko asamye; icyo kubyara hungu cyangwa kobwa mwajya kucyibaza Rugira we utanga ubuzima, ikindi n’ uko uwo muryango ashobora kuba udashaka kugira abana! harya hari icyibazo cyirimo kutagira abana kubushake bwawe?. Icyakwereka uko amerewe mumutima we ntiwakwifuza kongerera kuvuga ibyo uvuga !!! Ese ejo abaye ari wowe wabyifatamo ute??? harya ngo akebo kagiye kajya iwamugarura ngo byazarangira gute ra?
12 Noneho reka twigire mungo, umwana azarira ari impande ya se nuko umugore abe arahamagawe uti “ngwino uterure umwana wawe mada” nkaho we atari uwe cyangwa se adashobora kumuhoza. Shenge se babishobora ko babwiweko iyo ari imirimo y’ abagore !! yewe ntamugayo kubona abana benshi biruka bajya kuryama iyo bumvise ba se batashye cyangwa baba bari kumwe ukabona ninkaho bataziranye!
13 Muzava mukazi mwese munaniwe umugore atangire anyuzwe hirya no hino n’umugabo nkaho umwe yiriwe ari gutembera umunsi wose undi akaba yiriwe mukazi !! Harya ngo umufashije mugakora iyo mirimo musanze imuhira mukaruhukira rimwe bazaguseka ? uratinya ko abandi bagabo bagenzi bawe bazavugako wahawe inzaratsi ahhhh??? harya uwo mugore uri gukoresha nk’imashini ntago ari umuntu nkawe cyangwa uziko afite ubudahangarwa kumunaniro??? Oya reka nonjyere mbikwibutse ntago aba yiriwe atembera mumuhanda nawe aba ari mukazi nk’uko nawe uba wakagiyeho!!
14 Ese twakwivugiye iyo mugize amahirwe make umwe mubo mwabyaye akagira imico idahwitse, icyari umwana “wacu” gihita cyiba umwana “wawe”!!! ntibizagutangaze wumvise umugabo uvuze ati ” ariko mada urabona ukuntu umukobwa/ umuhungu wawe yigize?, kucyi utamuhana? ohh burya se koko umwana namubyaranye n’igiti?? harya se w’umwana yarapfuye sinabimenya?? harya ngo uwigize nabi wese aba ari uwanyina?? Egoko Rwanda we ,, nzaba ndeba da!!!
Harya kuri ubwo buringanire bwo mungo twazongeyeho ubufatanye?! ntihabeho imirimo ireba umugore cyangwa umugabo ufite umwanya ndetse ubushobozi akaba ariwe uyikora. Ubundi se usibye gutwita ndetse no konsa ikindi abagabo badashoboye ni iki???
Harya izo nama zikorwa ziga kuburenganzira cyangwa iterambere ry’umwali n’umutegarugori hatumiwemo abagabo ko ahubwo aribo bagomba kwigishwa. Kwigisha abagore gusa bizaba nko kuvura indwara utabanje kuvanaho gitera.
Yego ayo mashuli kuyajyamo ni byiza ndetse niryo soko ry’umurimo kurijyaho turabyishimiye, gusa nanone turabura ubwisanzure ndetse no kubohoka mumitima yacu. sinifuza kujya guhatana n’abandi umwanya w’akazi nziko ntari bukabone mugihe nteyeme kuryamana n’umukoresha wanjye, ntago nifuza kujya guhatana umwanya wakazi nziko uko nteye cyangwa uko ndeshya biraba icyibazo kurusha ubumenyi mfite, ntago nkeneye guhohoterwa ngo numve ko ibyabaye byose ngomba kubyishinja kuko ntawe mfite wo kunyumva, ndifuza kugira ubwo bwisanzure bwo kugenda munzira yaba ari ku manywa cyangwa ijoro ntarinze kugira umperekeza, ndifuza kubaho ntafite ubwoba bwo kuba hari urinjira iwanjye ntaburenganzira ngo ni uko ndi umwali wibana munzu , ndifuza kugira ubwisanzure nk’ubwikindi kiremwa muntu….
Winyubahira ko ndi umubyeyi wawe, winyubahira ko ndi mushiki wawe, winyubahira ko ndi umukobwa wawe, nyubahira ko ndi IKIREMWA MUNTU NKAWE.
Ntimunyumve nabi sinavuze abagabo bose gusa hari abagifite imyitwarire ndetse n’imyumvire nk’iyo twavuze haruguru ndetse reka tunashimire ababandi baharanira iterambere ndetse n’ubwisanzure bw’ ababyeyi ababo, bashiki babo, abafasha bobo ndetse n’abakobwa babo.
Love& joy,,,


c: text/html

text:
Abana bigishwa ko kubeshya ari bibi, nyamara akenshi usanga abana benshi babeshya cyane kugera ku bugimbi cyangwa ubwangavu ndetse ngo hari n’abageza ku myaka y’ubukure.Ni ryari abana babeshya cyane?
Hagati y’imyaka ibiri n’ine ngo abana babeshya cyane mu rwego rwo kwirinda guhanwa. Abahanga mu by’imitekerereze basanze ko hagati y’imyaka itatu n’itanu abana batangira noneho kwiga kubeshya ariko mu ibanga.
Umushakashatsi muri Kaminuza ya Montréal muri Canada, yakoze ubushakashatsi mu rwego rwo kwerekana ko ikinyoma kigenda cyiyongera uko umwana agenda akura. Aha yasabye abana kureba ku rukuta hanyuma bagafora ibintu afite mu ntoki bagendeye ku majwi. Mbere yo gusubiza uyu mugore yabanje gusohoka ariko asaba aba bana kudahindukira kugira ngo badakopera, nyamara ntibyababujije.
Nyuma rero ubu bushakashatsi bwerekanye ko abana bafite imyaka itatu bemeye ko bakopeye ; naho 95% by’abana bafite imyaka 6 bo barabihakanye. Uku kubeshya rero ngo bikaba cyane igihe umwana atangiye amashuri abanza, ariko ngo iyo birenze imyaka irindwi ngo ubwo aba azabikurana.
Ni gute warinda umwana gukurana ikinyoma?
Kang Lee, Umwarimu muri Kaminuza ya Toronto yavuze ko kugira ngo urinde umwana gukura abeshya hari uko wamwitwaraho. Ngo igihe uje ugasanga umwana yamennye amata ngo ntuzahite umubaza ngo ni wowe wamennye aya mata, kuko ngo ibi bizatuma yumva ko umurakariye bitume akubeshya, ngo ahubwo ni byiza kumubwira uti ngwino dusukure aha hamenetse amata.
Kubeshya rero ku mwana ntago ari ikibazo, gusa ngo biba ikibazo igihe umwana abikomeje na nyuma yo gutangira amashuri abanza. Aha ni ho umubyeyi aba agomba kugerageza kumukosora.
Tubikesha: 7sur7.be

robotstxt: allowed

filter: keep


text:
Ingingo 30 zafasha umugore wamenye Imana kurushaho kubaka urugo rwe rugakomeraYanditswe ku wa 2017-03-16 09:46:00 na
1. Ntukigere uzamura ijwi ku mpamvu iyo ariyo yose imbere y’umugabo wawe. Yabifata nk’agasuzuguro (Imigani 15:1)
2. Ntuzagaragarizeumuryango wawe cginshuti intege nke z’umugabo wawe. Kuko nawe byakugiraho ingaruka, mujyemubikirana amabanga (abef. 5-12)
3. Ntuzigere ugaragaza kamere yawe igihe uganira n’umugabo wawe kuko utazi uko azabifata. Umugore ukunda kuburana no kwishyira aheza, ntagira urugo runezerewe (imigani 15-13)
4. Ntukagereranye umugabo wawe n’abandi bagabo kuko utazi ubuzima babayeho. Bishobora kugabanya urukundo agufitiye.
5. Ntugafate nabi inshuti z’umugabo wawe kuko utabakunze. Ujye ureka umugabo wawe ariwe umenya uko abatwara (imigani 11:22)
6. Ntuzibagirwe ko umugabo wawe yagushatse. Ntabwo ari umukozi wawe cg undi uwo ariwe wese. Kora inshingano zawe (itang. 2:24)
7. Ntuzagire undi uha inshingano zo kwita ku mugabo wawe. Abandi bagukorera ibintu byose ariko ibijyanye n’umugabo wawe ni inshingano zawe z’umwihariko (abef 5:33)
8. Ntuzarenganye umugabo wawe ngo nuko ntacyo atahanye. Ahubwo ujye umusubizamo imbaraga (gutegekwa kwa 2; 3-28)
9. Ntugasesagure kuko umutungo w’umugabo wawe ari uwagaciro ntukwiye kwangirika.
10. Ntukagerageze kwirwaza kugirango uhunge inshingano zo muburiri. Ujye wubahiriza umugabo wawe nkuko abishaka. Imibonano ni ikintu cy’ingenzi k’umugabo kuko ukomeje kumwima undi ashobora gufata izo nshingano. Nta mugabo wakwihanganira ibyongibyo igihe kirekire (ndetse na bamwe basenga cyane)
11. Ntuzigere ugereranya umugabo wawe na bandi mwaryamanye cg inshuti zawe za kera. Urugo rwawe rushobora gusenywa nibyongibyo.
12. Ntugasubizanye n’umugabo wawe mu ruhame, ujye ureka akore ibintu uko abishoboye. Bitazatuma nawe agusubizanya inabi mu ruhame (abef 4.31)
13. Ntugatonganye cg ngo uhinyuze umugabo wawe imbere y’abana. Nta mugore w’umutima ukora ibyo (abef. 4-31)
14. Ntukibagirwe kureba ko umugabo wawe yambaye neza mbere yuko abandibabikurebera. (Imigani 12-4)
15. Ntugakundire inshuti zawe ko zisanzura ku mugabo wawe cyane
16. Ujye ukaraba kandi wambare neza kuko umugabo wawe azengurutswe n’abagore bafata igihe cyo kwiyitaho (sam 25-3)
17. Ababyeyi, umuryango, cg inshuti ntabwo aribo bafite ijambo ryanyuma murushako rwawe (luka 21:16)
18. Ntugashingire urukundo ku mafaranga. Nonese wakomeza gukundaumugabo wawe igihe waba umurusha kwinjiza menshi?
19. Ntuzibagirwe ko abagabo bakenera kwitabwaho, no gutegwa amatwi, ntuzigere umuburira umwanya. Kuganira ni ikingi y’ingo zinezerewe (abagaratiya 6:9)
20. Ibitekerezo byawe nibitanga umusaruro ntuzirate, ngo umwigereranyehoko umurusha ibitekerezo byiza. Mujye mukorera hamwe (abagrat 6:10)
21. Ntugacire umugabo wawe urubanza kuko nta mugabo numwe unezezwa n’umugore w’ingare (abef 4.29)
22. Umugore w’umunebwe ntagira icyo yitaho. Ntanamenya ko umubiri we ukeneye gusukurwa no kwoga (imigani 24.27, imigani 20.13)
23. Hari imitekere umugabo wawe akunda? Ujye ugerageza guhinduranya amafunguro. Nta mugabo utita kw’ifunguro ategurirwa (imigani 31.14)
24. Ntukifuze ibintu cyane ku mugabo, unezezwe iteka n’ibibonetse (luka 11.3)
25. Ujye umenya kwakira neza umugabowawe cg undi wese winjiye iwawe. Niyo yaba ari ikirahure cy’amazi ufite. Umutima n’imyitwarire myiza nibwo bwiza bw’umugore mwiza (imigani 31.11)
26. Ntukifatanye n’abagore bananiwe ingo zabo cg bananiwe urushako rwabo (imigani 22.14)
27. Urugo rwawe rugira agaciro kuko uruhaye agaciro. Kwifata nabi ntibyemewe (abaheburayo 13.4)
28. Imbuto zo munda yawe ni umugishauva ku Mana, ujye ukunda abana bawe ubigishe neza (imigani 22.6)
29. Ntabwo ukuze cyane byagira ingaruka ku rugo rwawe ngo urutererane. Ntukareke kurwitaho ku mpamvu iyo ariyo yose. (Imigani 31.28)
30. Umugore usenga Imana aba yuzuye kandi aba yujuje ibisabwa. Iteka ujye usengera umugabo wawe n’umuryango wawe. (Abates 5.17).
IMANA IBAFASHE.


text:
Shami Christian/Nyagatare
Ku wa 8 Werurwe 2018, Umunsi w’abagore mu murenge wa Karama mu karere ka Nyagatare wizihirijwe Ku rwunge rw’amashuri rwa Bushara. Uwo munsi waranzwe no kuremera bamwe mu bagore batishoboye no gushima ibyagezweho.
Uhagarariye inama y’abagore mu murenge wa Karama, Mukandera Genevieve, yashimiye abagore ku bikorwa by’indashyikirwa bakoze birimo kugurirana matela, ibikoresho byo mu gikoni, intebe za pulasitiki, n’ibikoresho byo kubika amazi byose bifite agaciro ka miliyoni mirongo itatu n’imwe n’ibihumbi ijana na mirongo inani (3118000Frw).
Mu butumwa yatanze yasabye ko bakomeza kwigira bitabira kwibumbira mu mashyirahamwe no kuyoboka ibigo by’imari kugira ngo bibafashe kwikura mu bukene. Asoza asaba abagore gushimira Nyakubahwa Perezida wa Repubulika Paul Kagame wabahaye ijambo.
Madame Manariyo Fatuma wari intumwa y’akarere muri ibyo birori yashimiye abagore bo mu murenge wa Karama intambwe bagezeho mu kwiteza imbere.
Ibirori byaranzwe cyane n’imbyino zinyuranye z’amatorero yari yaturutse mu tugari twose uko ari turindwi tw’umurenge wa Karama.
Ibirori kandi byasojwe no kuremera abagore batishoboye cumi na bane baturutse mu tugari twose aho bashyikirijwe amatungo magufi y’ihene n’ibitenge no gusura icyumba cy’umukobwa cy’Urwunge rw’amashuri rwa Bushara aho batambagijwe berekwa n’umuyobozi w’ikigo Kagame Emmanuel uburyo abakobwa bitabwaho iyo bari ku ishuri.


text:
Urwenya-“ese hakurya aho ivunja rigeze kuri angahe ?”
“ese hakurya aho ivunja rigeze kuri angahe ?”
Umusaza yumvise abategarugori babiri baganira umwe ava muri Kongo undi ajyayo noneho ujyayo abaza uvuyeyo ati “ese hakurya aho ivunja rigeze kuri angahe ?” undi aramusubiza ati “ni 580” wa musaza arita mu gutwi. Ageze iwe niko kubabwira ati “Mushyireho umwete
ducuruze bana ba ! Nimurware amavunja kandi mujye muyatereka abe manini dore numvise ko ngo muri Kongo afite isoko.”
Shyiraho Igitekerezo!
Subscribe to: Post Comments (Atom)


text:
Abakozi b’akarere babiri bafashwe bakira ruswa
Polisi ikorera mu Karere ka Nyagatare iravuga ko abakozi babiri b’akarere baguwe gitumo bakira ruswa y’ibihumbi 330Frw.
Mu ijoro ryo ku wa 25 Nyakanga 2016, ahagana mu ma saa mbili n’igice z’ijoro, ni bwo uwitwa Kagizi Kabera Cosia ushinzwe abakozi mu Karere n’umugenzuzi w’umurimo, Vita Emmanuel, bafatiwe muri santere ya Ryabega iherereye mu Murenge wa Nyagatare.
Uwatswe ruswa utashatse ko amazina ye atangazwa, yabwiye Kigali Today ko bafatiwe mu kabari bakira ruswa ye, nyuma yo kumwizeza ko bazamufasha agatsinda ikizami cy’akazi.
Yavuze ko bombi bamugezeho bamubwira ko bamushakira ikizamini kizakorwa kandi bakamufasha aho bibaye ngombwa kuko biri mu nshingano zabo.
Yavuze ko ibyo ari byo byamuteye impungenge, ahita abimenyesha Polisi.
Umuvugizi wa Polisi y’u Rwanda mu Ntara y’Iburasirazuba, IP Emmanuel Kayigi, yavuze ko abafashwe bafungiye kuri Sitasiyo ya Polisi ya Nyagatare, mu gihe bagitegereje kugezwa imbere y’ubutabera.
Bahamwe n’icyaha, bahanishwa ingingo ya 635 mu gitabo cy’amategeko ahana ibyaha, iteganya igifungo kirenze imyaka 5 kugeza kuri 7 n’ihazabu y’amafaranga y’u Rwanda yikubye inshuro kuva kuri ebyiri kugeza ku 10 z’agaciro k’indonke batse.
Guhera ku wa Kabiri tariki 26 na 27, mu Karere ka Nyagatare hatangiye gukorwa ibizamini by’imirimo ku myanya itandukanye mu karere.
Dukurikire ukanda kuri Like
Ibitekerezo ( 4 )
Ahubwo byaratinze muzasure umurenge wa rwimiyaga murebe education nta service duhabwa kubera ubutoni bwa excutife w’umurenge akomora kuri retied mayour sabiti nanone nkabakoze exams zo kwigisha mukwa12 last year2015 nanubu turacyategereje kandi barashyize ku isoko imyanya 40 ya secondary teachers ahubwo MUPENZI GEORGE mayour mushya nagerageze arebe peee! icyakorwa afatanyije na bayobozi bakuru!
Ahaaa! nyagatare nagahugu ukwako twe turamenyereye ibyo daa mutabare nyagatare niba koko atari agahugu ukwako murebe abakoze exams mukwa1 babarimu nanubu abana ntibiga especially rwimiyaga sector nta service ya education nimwe itangwa nukuri mukoreyo tour murebe.
Sibo gusa kuko abarenganyijwe turi benshi ku ngoma ya Major SABITI ATUHE FRED njye nakoze amezi arindwi mpamagawe ku kazi ko kwigisha bahemba utari mu kazi bamusimbuza izina ryanjye mbajije bambwira ko bahembye baringa kugeza nanubu naheze mugihirahiro nabajije kukarere bambwirako ntabyo bazi uwabikoze batazi aho ari. Usibye Imana rurema niyo yadutabara naho ubundi Nyagatare turi mu mazi abira. Ubu abarimu nta appointment letters bagira kuko akarere karazitwimye. Muzagere mu murenge wa Rwimiyaga mwirebere ntanaservice ya Education itangwa ku murenge.
ariko indwara ya ruswa izavurwa n’iki? umuntu w’umuyobozi wagakwiye gutanga urugero akaba ariwe usaba ruswa ngo asenye isura nziza y’imiyoborere myiza igihugu cyacu giharanira. ese iyo ubona uhembwa amafaranga arenze ayo ku kwezi, warangiza umuntu utarigeze ubona akazi na rimwe ngo wenda abe yarayakoreye ukamwaka ayo mafaranga akajya kuguza uba wumva wowe utamushyize mu bibazo?
ubwo rero ni bamenye ko utazi ubwenge ashima ubwe kandi indyarya ihimwa n’indyamirizi bahuye n’umunyabwenge uzi icyo imiyoborwere myiza aricyo.
n’abandi bari bakwiye kumenya guharanira uburenganzira bwabo bagaragaza abangiza isura y’igihugu cyacu birinda iyo mungu ya ruswa yateye .


text:
Izi nka zatanzwe mu rwego rwo gufasha abaturage bakorewe abaterasi kuri hegitari 229 mu kongera umusaruro mu gihe byabagurirwa ifumbire yo kwifashisha.
Ubwo bashyikirizwaga inka 78 mu zigomba gutangwa zigera ku 119, kuri uyu wa Kane, Umuyobozi ushinzwe gukurikirana imishinga ikorera muri REMA, Ntabana Alphonsine, yasabye abatuye imirenge yose ikora ku mugezi rwa Nyabarongo kuwubungabunga barwanya isuri mu bikorwa byabo bya buri munsi.
Yagize ati “Ubusanzwe twakoraga amaterasi tukabagurira ifumbire y’imborera umwaka umwe ariko twasanze bidahagije twiyemeza kubaha inka ngo zijye zibaha ifumbire buri gihe. Ni mwe mugiye guhinga mukazamura umusaruro ndetse murinda ibidukikije, isuri ntiyangize uru rugomero rwa Nyabarongo.
Ku ikubitiro tuzanye inka 78 ariko zigomba kugera ku 119 twizeye ko zizahindura imibereho yanyu.”
Yongeraho ko nyuma yo gutera imigano ahenshi ku migezi REMA yabonye ko ari byiza gukora amaterasi agafasha mu kurwanya isuri no kugunduka k’ubutaka gutuma budatanga umusaruro nyawo.
Mutarambirwa Athanase umwe mu bahawe inka avuga ko igiye kumuha ifumbire izamubashisha kongera umusaruro, ikazazamura n’imirire myiza biturutse ku mata.
REMA imaze gutanga inka zikabakaba 550 mu Mirenge itandukanye igize Akarere ka Muhanga irimo Rugendabari, Rongi na Nyarusange.
Iki kigo gitangaza ko imishinga yo kubungabunga uruzi rwa Nyabarongo yagenewe amafaranga y’u Rwandaarenga miliyari imwe naho inka zose zizatangwa zifite agaciro k’amafaranga y’u Rwanda miliyoni 62 n’ibihumbi 732.


text:
Wari uzi ko Rugamba Sipiriyani atigeze aririmba mu ndirimbo ze!!!
Umuhanzi Rugamba Sipiriyani ni umwe mu bahanzi bo mu Rwanda batazibagirana kubera inganzo ye idasobanya igeza ubutumwa bwiza ku Banyarwanda, burimo gukunda Imana n’abantu.
Rugamba Sipiriyani ni umwe mu Banyarwanda bishwe ku ikubitiro mu gihe cya Jenoside yakorewe Abatutsi muri Mata wa 1994.
Nyakwigendera yari umusizi, umwanditsi w’ibitabo, umushakashatsi n’umuririmbyi. Yamenyekanye cyane mu Itorero rye ryitwa “Amasimbi n’Amakombe” ryamufashaga mu ndirimbo yahimbaga. Yahimbye indirimbo nyinshi zirimo 400 zihimbaza Imana.
N’ubwo yahimbye indirimbo nyinshi zigakundwa n’abatari bake, ntiyigize aziririmbamo. Bivuze ko indirimbo ze zose zicurangwa ku maradiyo atandukanye nta jwi rye ririmo,nk’uko umuhungu we Rugamba Olivier abivuga.
Agira ati “Yarahimbaga agatoza abaririmbyi abantu benshi rero bazi ko muri ziriya ndirimbo ze twumva haba harimo ijwi rye. Oya! Nta jwi rye burya ririmo yewe si n’muntu wari ufite ijwi ryiza nka Masamba cyangwa Kayirebwa.
Yari afite ijwi risanzwe nk’iryawe cyangwa iryanjye cyangwa iry’undi wese. Ntiyaririmbaga we ahubwo yari umuntu ugufasha kugorora iryawe rikamera neza. Bariya wumva mu ndirimbo ze ni abagabo yatozaga. Abagabo rwose b’ibikwerere.”
Umuhanzi Ngarambe François Xavier na we yemeza ko mu bihangano bya Rugamba nta jwi rye ribamo. Kuko ngo yari afite ijwi ritabasha kuririmba.
Agira ati “Njyewe namumenye atoza abantu akamenya kugufasha kugorora ijwi. Yari afite burya uburyo bw’imiririmbire bunagorana aho bwasabaga abantu benshi baririmbaga kujya hejuru.
Kubera uburwayi yigeze kugira ijwi rye ryari ryarangiritse ahitamo kujya atoza abaririmba mu ndirimbo ze we akandika akanabatoza.”
Inkomoko ya Rugamba Sipiriyani
Rugamba yavutse mu mwaka wa 1935, avukira mu gace k’icyaro i Karama mu cyahoze ari Komini ya Karama muri Gikongoro ya kera, ahitwa ku muyange ubu ni muri birometero nka 12 uvuye mu Mujyi wa Nyamagabe.
Ni mwene Bicakungeri Michel na Nyirakinani Tereziya . Yari umwana wa kane mu muryango. Akivuka yiswe Sirikare izina Rugamba aza kurifata nyuma.
Ikiganiro ku buzima bwa Rugamba Sipiriyani
Rugamba Olivier, umuhungu w’imfura wa Rugamba, ubu ufite imyaka 50 y’amavuko, asobanura iby’izina rya se.
Agira ati “Rugamba ni izina yihitiyemo kubera ko kera yavutse yitwa Sirikare ariko aza kuryanga yihitiramo kwitwa Rugamba.
Urebye biragoye kumenya impamvu yabyanze gusa nk’uko nagiye mbyumva mu muryango n’ababanye na we bavugaga ko yabitewe n’uko yumvaga Rugamba ari ryo rimubereye cyane cyane ko yabonaga ubuzima agiye gucamo na bwo bwari urugamba.”
Rugamba Sipiriyani wanataramaga mu bitaramo n’inkera z’i Bwami ku ngoma y’Umwami Mutara III Rudahigwa, yari afite n’irindi zina yari yarahawe aho muri ibyo bitaramo rya “Rwamo rw’Impundu”.
Rugamba wavukaga mu muryango utarakozwaga ibyo gusenga, yabyirutse akunda Imana. Yize amashuri abanza muri paruwasi ya Cyanika, ubu ni mu Karere ka Nyamagabe.
Kubera ko mu mashuri abanza yari ku kigero cy’ubwenge kirenze icy’abanyeshuri biganaga , byabaye ngombwa ko bamusimbutsa imyaka ibiri.
Arangije amashuri abanza yakomereje ayisumbuye muri Seminari ntoya y’i Kabgayi izwi ku izina rya St Leon. Rugamba wari ufite icyifuzo cyo kuzaba padiri yavuye i Kabgayi akomereza muri Seminari nkuru ya Nyakibanda.
Ubuhakanyi no kongera kugarukira Imana
Ubwo yari muri Seminari nkuru ya Nyakibanda aho yategurirwaga kuzaba umupadiri, yaje kwiyomora ku myemerere y’Imana ahinduka umuhakanyi.
Impamvu yaba yaramuteye gutera umugongo Imana na Kiliziya Gatolika, ngo n’ibiba ry’urwango yabonaga ryakorwaga na bamwe mu bihaye Imana bo mu gihe cye na bo yamenye mbere.
Urugero rutangwa ni inyigisho za Musenyeri Andre Peraudin wari umushumba wa Diyosezi ya Kabgayi hagati ya 1959 na 1989.
Inyigisho z’uwo musenyeri wari ufite inkomoko mu Busuwisi ziri mu byateye Rugamba gutakariza icyizere umwuga wo kwiyegurira Imana afata icyemezo cyo kubihagarika kubera ko yabibonagamo kubiba umurage w’amacakubiri mu Banyarwanda.
Ikindi cyamuteye kwiyomora ku Imana ngo ni uko yari yaracengewe n’agace k’isomo rya Filozofiya kavuga ku ihame ry’ukubaho kw’ibintu hatabayeho iremwa (Exisistensialisme et Matérialisme).
Iri hame ryazanywe n’umuhanga w’Umufaransa mu by’imitekerereze ya muntu witwa Jean Paul Sartre, ryatumye Rugamba abona ko yari yaribeshye ko Imana ibaho.
Kuva ubwo yafashe icyemezo ahagarika kuba padiri abura imyaka ibiri,nk’uko umuhungu we Rugamba Olivier abivuga.
Agira ati “Papa ntiyashoboraga gukora ikintu igice. Icyo gihe yahindutse umuhakanyi karundura ku buryo yashoboraga no kukubonana umusaraba akawuvunamo kabiri.”
Afashijwe n’Abakoroni b’Ababiligi yakomereje amashuri ya kaminuza i Bujumbura , mu ishami ry’amateka . Yashoje ayo masomo akomereza icyiciro cya gatatu cya kaminuza mu Bubiligi muri Kaminuza ya Louvain .
Yigaga anabivangamo ibikorwa by’ubusizi n’ubuhanzi. Ari mu Bubiligi yahahimbiye indirimbo nyinshi anandika ibitabo byinshi byahurizaga ku gukebura umuryango Nyarwanda, yabonaga utangiye kuyoba urimo kwijandika mu bikorwa by’ivanguramoko n’ubwicanyi.
Yakunze umukobwa amuhimbira ibisigo
Rugamba yaje gukunda umukobwa witwa Mukangiro Saverina yari yarahimbiye imitoma myinshi amurata imico n’ uburanga. Harimo nk’ibisigo byamurataga birimo nka Musaninyange, n’izindi ndirimbo z’ibihozo.
Politiki y’ivangura yo mu mwaka wa 1963, yakoze kuri Rugamba imwambura umukunzi we wishwe kuri noheli yo muri uwo mwaka, azira ko yari Umututsi ajugunywa mu mugezi wa Mwogo.
Rugamba wari ubanye neza n’umuryango wa Mukangiro Saverina, agarutse mu Rwanda yahisemo kuwugumamo maze mu 1965 yishumbusha undi witwaga Mukansanga Daforoza wari mubyara wa Mukangiro Saverina.
Ubwo yagarukaga mu Rwanda yanakoze imirimo itandukanye. Yakoze muri Ministeri y’uburezi, ahavuye aba Perefe wa Kibuye umwaka umwe. Yayoboye kandi ishuri nderabarezi rya IPN, nyuma aza no gukora mu cyahoze ari IRST, yahagaritse gukora muri IRST mu 1989.
Ashakana na Daphrose, Rugamba yari yarazinutswe Imana atifuza kongera kumva mu matwi ibijyanye n’imigenzo ya Kiliziya iganisha ku Mana.
Ubwo batangiraga kubana ngo yari yarajujubije umugore we amuhoza ku nkenke ariko nyuma byaje guhinduka, Rugamba agarukira Imana, yiyemeza kutazongera kubabaza umugore we.
Francois Xavier Ngarambe, wabanye n’umuryango wa Rugamba kuva mu 1989 kugeza 1994, amufata nk’umubyeyi we ku bwa roho mutagatifu.
Akanamufata nk’umuvandimwe kuko babanye muri ‘Comminaute de l’Emmanuel’, kominote yasabaga abantu kubaho kivandimwe .
Avuga ko ubwo Rugamba yagarukiraga Imana ngo yaba yaranabitewe n’ijwi yumvise ubwo yarimo ava kwivuza mu Bubiligi uburwayi bwo kutumva no kubura ubushake bwo kurya. Iryo jwi yaryumviye mu ndege rimusaba guhinduka.
Amaze kwiyemeza guhinduka ni bwo yatangiye gukora indirimbo zihimbaza Imana. Nk’uko umuhungu we Rugamba Olivier abivuga, ngo indirimbo “Umurage w’Intore” niyo ndirimbo ya mbere yakoze avugamo ijambo ijuru ubundi atemeraga.
Ni indirimbo yahimbye asa n’usezera aho yagiraga ati “Nindamuka ntashye muzabyine sambwe ariko nanjye iryo juru ryera de nk’inyange, inyamibwa yabasumbye ahora atetse antegereje ndashaka kuzaryinjiramo mpamiriza.”
Amaze kugarukira Imana yayiyeguriye wese
Annick Bescond, Umufaransa wakoranaga na Rugamba muri “Comminaute de l’Emmanuel”na we avuga ko ubwo Rugamba yari amaze guhinduka yatangiye gukunda Imana na Yezu Kristu kurusha n’abihaye Imana.
Bescond avuga ko kuva yavuka atigeze abona abantu bakundana nka Sipiriyini na Daforoza.
Jean Luc Moens, Umubiligi wakoranye na Rugamba wari n’inshuti ye ya hafi, avuga ko Rugamba ubwo yari avuye kwivuza mu Bubiligi, yamubwiye ko yicuza igihe yataye abangamira umugore we.
Rugamba Sipiriyani yishwe ari kumwe n’Umugore we n’abana be batandatu
Ubwo indege ya Habyarimana Juvenal, wahoze ari Perezida w’u Rwanda yagwaga ku itariki ya 06 Mata 1994, umuryango wa Rugamba uri mu bishwe ku ikubitiro ubwo Genocide yakorewe Abatutsi yatangiraga.
Rugamba Olivier avuga ko byari bigoye ko Rugamba yarokoka kubera ko yari yarashyizwe ku rutonde rw’abagombaga kwicwa.
Aho yari atuye ku Kimihurura hafi y’ikigo cy’amashuri cya IFAK, hari ikigo cya Gisirikare cyabagamo abasirikari barindaga Habyarimana.
Yari anaturanye kandi na Theoneste Bagosora umwe mu bateguye, bakanashyira mu bikorwa Jenoside yakorewe Abatutsi.
Tariki ya 07 Mata 2017 ni bwo yishwe hashize iminota mirongo itatu ahamagaye kuri telefoni abana be. Rugamba Olivier na Dorcy Rugamba bo batari baraye muri urwo rugo bari baragiye kurwaza nyirasenge i Butare.
Bibuka ijambo yababwiye abasaba kuzaba abagabo kuko yari azi ko ari bupfe. Ubwo bazaga kubica yari yaraye asenga n’umuryango we ndetse yari yaraye anasohoye indirimbo “Nzataha Yeruzalemu Nshya”.
Ababishe babanje kubakubita ibibuno by’imbunda nyuma babarasa amasasu y’urufaya.Umwana we warokokeye aho ni Cirdare Rugamba.
Kugira ngo arokoke, yarashwe isasu bagira ngo yapfuye ariko aza kuva mu mirambo, aragenda abwira bakuru be ko ababyeyi babo bishwe, aza guhunga abasanga i Bujumbura.
Aho igikorwa cyo ku mushyira mu Bahire kigeze
Igikorwa cyo ku musabira gushyirwa mu bahire ba Kiliziya Gatolika cyatangijwe mu 2014, gitangizwa n’abo bahoze bakorana muri “Comminauté de l’Emmanuel” yashinze bwa mbere mu Rwanda, n’abandi bari bazi ibikorwa bye muri Kiliziya mbere yo kwitaba Imana.
Ngarambe Francois Xavier uhagarariye “Communauté de l’Emmanuel” ni umwe mu bamusabira kujya mu bahire ba kiliziya.
Avuga ko kugeza ubu, urukiko rwashyiriweho kubyigaho rugikomeje akazi. Bishobora kurangirana n’umwaka wa 2018 hanyuma bakazohereza iyo dosiye i Roma nabo bakayigaho.
Avuga ko nibabona ubusabe bufite ishingiro bazashyirwa mu cyiciro cy’abantu bita abanyekuzo muri Kiliziya.
Nyuma ngo nibwo bazahita bashyirwa mu bahire ba kiliziya hanyuma bikazagera naho bashyirwa mu batagatifu kuko uru rwego ni rwo rubanziriza kuba Umutagatifu.
Rugamba Sipiriyani umaze imyaka 24 yishwe , yibukwa nk’ umuntu wateje imbere ubuvanganzo n’umuco Nyarwanda kuko yagize uruhare mu gusigasira amateka y’uwo muco mu nzu ndangamurage yari i Butare .
Yaranzwe kandi no gufasha abatishoboye no kwamamaza ubutumwa bwigisha Abanyarwanda kuba inyangamugayo, gushishoza , no kugira Ubumwe.


text:
Abantu bamenyereye kugendana amafaranga mu makofi n’amasakoshi ariko umutekano wayo ntube wizewe 100% kuko abajura bashobora kuyatwara, agatakara cyangwa se uyafite akaba ashobora kuyakoresha mu bitandukanye n’ibyo yari yayateguriye nyuma y’igihe runaka akabyicuza.
Nyuma y’isiganwa ry’amagare rya Rwanda Cycling Cup riterwa inkunga na Cogebanque ku wa 24 Werurwe 2018, Ndizihiwe Georges ukuriye amashami y’iyi banki yatangarije IGIHE ko yazanye ikofi y’ikoranabuhanga ‘Mobile Wallet’ yizewe ku mutekano w’amafaranga.
Yagize ati “Abanyarwanda bamaze kubimenyera ko Cogebanque ari banki yabo kandi ihora ishaka icyatuma amafaranga yabo agira umutekano, akanabagirira akamaro. Serivisi tubaha ni nyinshi ariko kuri ubu inshya dufite ni iyitwa Mobile Wallet. Ubusanzwe wallet ni icyo twitwa ikofi mu Kinyarwanda ariko iyi yacu yo ni iy’ikoranabuhanga.”
Yakomeje agira ati “Kugendana amafaranga mu mufuka cyangwa mu ikofi haba hari ibibazo runaka bishobora gutera birimo kuyibwa, gutakara n’ibindi ariko Mobile Wallet ya Cogebanque, amafaranga uba uyafite kuri telefone yawe. Ushobora kuyikoresha ubitsa mu mabanki yaba ayo mu Rwanda cyangwa hanze, ushobora kuyikoresha ubitsa kuri mobile money.”
“Kuri ubu ntibikiri ngomba ko ujya ku mashami yacu ngo ugiye gushaka amafaranga yo kwishyura amazi, umuriro, ifatabuguzi ry’amateleviziyo n’ibindi. Ibi byose uba ushobora kubyikorera na telefone yawe ukoresheje application yacu ya Mobile Wallet.”
Abakiliya bashobora guhabwa application ‘Mobile Wallet’ bikorerwa ku mashami yose ya Cogebanque, aho bisaba uyishaka kujyana telefone ye igendanwa bakayimushyiriramo, akanerekwa vuba uko ikora.


text:
" Tukuri Inyuma Haki ya Mungu" imwe mu mvugo eshanu zakanyujijeho muri 2016
Mu mwaka wa 2016, bamwe mu baturage bo mu duce dutandukanye tw’igihugu biganjemo urubyiruko, bakunze kurangwa n’imvugo z’umwihariko ndetse n’izindi zitangaje bakuraga ahandi, bakazikoresha mu mvugo yabo ya buri munsi.
Muri izo mvugo harimo eshanu zakunzwe kugarukwaho cyane mu biganiro, zikaba ari izi zikurikira.
1.Tubari inyuma Haki ya Mungu
Bwa mbere mu Rwanda iyi mvugo “Tubari inyuma Haki ya Mungu” yumvikaniye mu Nama y’Igihugu y’Umushyikirano yabereye i Kigali mu mpera za 2016, ikoreshejwe n’umusaza witwa Habyarimana Joseph ukomoka mu Karere ka Rusizi mu Murenge wa Gikundamvura.
Uyu musaza yabivuze ashima intambwe u Rwanda rwateye nyuma ya Jenoside yakorewe abatutsi muri mata 1994, maze mu buryo busekeje avuga ko yatunguwe n’inyubako ya Kigali Convention Center iyo nama y’umushyikirano yari iteraniyemo.
Mu binezaneza bivanzemo no gusetsa, Habyarimana Joseph yabwiye imbona nkubone Umukuru w’Igihugu cy’u Rwanda, Paul Kagame ko yishimira ibyiza akomeje kugeza ku Rwanda n’abanyarwanda. Agira ati “Uturi imbere, tukuri inyuma…. Haki ya Mungu’’.
Kubera uburyo iyi mvugo yahise yamamara ndetse n’uwo musaza ikamugira icyamamare cyane cyane ku mbuga nkoranyambaga, i Musanze bo bayisamiye hejuru batangira nabo kuyikoresha mu buzima bwabo bwa buri munsi.
Umwaka wa 2016 warangiye benshi mu banya Musanze bigana iyi mvugo mu kugaragariza umuntu runaka ko bamushyigikiye muri gahunda afite yaba mu bukwe cyangwa mu birori bitandukanye.
Mupenzi Annanie wo muri aka karere ati “ Umuntu wese ufite nk’ubukwe abamuziye mu nama usanga bamubwira ngo Tukuri inyuma haki ya mungu .“
2.Ntabwo byavamo
Iyi mvugo nayo yagiye yumvikana mu bantu b’ingeri zitandukanye cyane cyane abakora ibikorwa by’ubucuruzi buciriritse mu masoko, ndetse n’abatwara abantu mu binyabiziga, Ikaba ikoreshwa mu gihe bahakana bivuye inyuma.
Shingiro wo Mu Mujyi wa Kigali agira ati” Iyi mvugo abamotari barayikoresha cyane. Umubwira aho ushaka kujya, ukamubwira amafaranga ufite, yakumva ari make agahita akubwira ngo “Ntabwo byavamo” ishakire undi rwose.”
3. Kuba mu mandazi
“Kuba mu mandazi” ni imvugo yakoreshejwe cyane n’urubyiruko ndetse na bamwe mu bantu bakuru, iyo bashakaga kwerekana ko umuntu runaka atazi iyo biva n’iyo byerekeza, mbese ko ari mu bujiji.
Iyi mvugo yabereye benshi inshoberamahanga, aho bibazaga inkomoko yayo n’ ubu itaramenyekana, ariko bagiye basobanukirwa ko umuntu uri mu mandazi, ari umuntu uri mu bujiji, bashaka kumubwira ngo ave mu bujiji bakamubwira bati ” Va mu mandazi”.
4.Ikiryabarezi
Iyi mvugo yadutse bwa mbere mu Rwanda muri 2016 ihimbwe n’abantu bo mu Ntara y’Amajyepfo cyane cyane mu turere twa Nyanza na Ruhango, bavuga umukino w’amahirwe wari umaze kurarura urubyiruko.
Uyu mukino umuntu yashyiraga amafaranga ijana muri icyo cyuma bise Ikiryabarezi, kikaguha urwunnguko cyangwa se ugahomba.
Iri zina ry’Ikiryabarezi ryahimbwe bashaka kunenga abagishoramo amafaranga, kuko cyagiye kiyabarya ugasanga inyungu arizo nke kurusha igihombo cyabateraga.
Abiswe “Abarezi” ni abagishoragamo amafaranga, naho icyo cyuma cyitwa “ Ikiryabarezi” .
Leta y’u Rwanda yakomeje kubona uburyo ibyo byuma byakoraga mu kajagari maze bimwe muri byo biza guhagarikwa na Minisiteri y’ubucuruzi n’inganda mu Rwanda.
Nyuma yaho bimwe muri ibyo byuma bihagaritswe imvugo “Ibiryabarezi” yahise ivanwa kuri ibyo byuma, ahubwo ikoreshwa cyane miu rubyiruko, bashaka kuvuga abagore n’abakobwa bambara impenure bagamije kureshya abagabo.
5.Ndagatora Mama
Iyi mvugo ikoreshwa cyane na bamwe mu rubyiruko kimwe n’abantu bakuze bagenda mu Mujyi wa Musanze no mu nkengero zawo, aho bakunda gukoresha iri jambo mu ndahiro.
Abenshi bavuka muri aka gace bavuga ko iyi ndahiro ikoreshwa iyo umuntu yafashe icyemezo ntakuka, badashobora kwisubiraho.
Biriteye Gerome agira ati” Iyo umuntu wa hano arahiye ati “Ndagatora mama” hari icyo yakwimye uba ugomba gukurayo amaso ugashakira ahandi.
Kandi iyo mugiranye amakimbirane akarahira ati “ Ndagukubita ndagatora mama”, burya ushatse wakuramo akawe karenge kuko iyo udahunze arabikora, kuko umwanzuro wo kwishora mu mirwano uba wamaze gufatwa”.


text:
Nyanza: MIDIMAR yahaye abakozi b’imirenge telefoni zigenewe gutanga amakuru ku biza
Minisiteri y’imicungire y’ibiza n’impunzi mu Rwanda (MIDIMAR) tariki 11 Gicurasi 2012 yahaye abakozi b’imirenge bashinzwe imibereho myiza y’abaturage mu karere ka Nyanza telefoni zigendanwa bazajya bifashisha mu guhanahana amakuru arebana n’ibiza ku buryo bwihuse.
Buri mukozi ushinzwe imibereho myiza y’abaturage mu murenge yahawe telefoni
Abakozi 10 b’imirenge bashinzwe imibereho myiza y’abaturage mu mirenge igize akarere ka Nyanza nibo bahawe izo telefoni zigendanwa. Hifashishijwe izo telefoni bazajya bakusanya amakuru yose arebana n’ibiza mu mirenge yabo
Amakuru arebana n’ibiza bazajya batanga azajya aba akubiyemo ubwoko bw’ibiza bahuye nabyo, icyabiteye, aho byabereye, ibyangiritse ndetse n’icyakozwe ku rwego rwabo nk’uko Kayira Justin, umuyobozi ushinzwe imicungire y’ibiza muri minisiteri ibifite mu nshingano zayo yabisobanuye.
Yakomeje avuga ko uwo murimo wiyongereye ku nshingano z’indi abo bakozi b’imirenge bari basanganwe ariko yabasabye kuzatangira ayo makuru ku gihe nk’uko bikubiye mu nyandiko y’amabwiriza bahawe.
Kayira Justin asobanura ko mu gihe nta kibazo cy’ibiza cyabaye bazajya bandika ijambo NTR (Nothing to report) buri saa kumi n’ebyiri z’umugoroba naho mu gihe habaye ikibazo ubutumwa buhite bwoherezwa ako kanya ikiza kikiba.
Izo nshingano bahawe basabwe kuzitaho cyane kuko abatazabikora kandi ibiza byabayeho ariko ntibabitangeho amakuru bazajya babibazwa mu rwego rw’akazi.
Abo bakozi bashinzwe imibereho myiza mu mirenge igize karere ka Nyanza bemerewe  ibihumbi 5000 by’amafaranga y’u Rwanda ahoraho buri kwezi akaba agenewe icyo gikorwa cyo kohereza ubutumwa bugufi bugaragaza ahabaye ibiza n’igihe bitabayeho bakaba basabwe kubitangaho amakuru.
Ruzibiza Egide umwe mu bakozi bashinzwe imibereho myiza y’abaturage mu murenge wa Ntyazo mu karere ka Nyanza wahawe iyo telefoni yavuze ko igiye kubafasha kurushaho kunoza imicungire y’ibiza kuko  mu busanzwe babikoraga ngo ariko ntibitange umusaruro kubera kubura ubwo buryo bwo guhanahana amakuru mu buryo bwihuse hakoreshejwe ubutumwa bwo kuri telefoni.
Umuyobozi wungirije ushinzwe imibereho myiza y’abaturage mu karere ka Nyanza Kambayire Appoline ari nawe ufite mu nshigano ze imicungire y’ibiza ku rwego rw’aka karere yishimiye ko abo ashinzwe ku rwego rw’imirenge bahawe izo telefoni zizabafaha kurushaho kunoza imicungire y’ibiza.
Yagize ati : “ Ibiza bigira ingaruka ku mibereho myiza y’abaturage niyo mpamvu imicungire yabyo ireba muri weseâ€. Yasabye abahawe izo telefoni kuzazikoresha mu kazi karebwa nazo kandi bakazifata neza nk’uko bafata ibindi bikoresho by’akazi.
Izo telefoni zose bahawe ni izo mu bwoko bita “Karasharamye†bakaba bazihawe hamwe  n’ibindi bikoresho byose bijyanye nazo hiyongereyeho ikarita yo guhamagara ifite agaciro k’ibihumbi bitanu by’amafaranga y’u Rwanda batangira gukoresha muri uku kwezi kwa Gicurasi 2012.


text:
Umuririmbyi w’inararibonye mu muziki gakondo, Intore Masamba yakozwe ku mutima na Pasiteri Rick Warren, Umuyobozi Mukuru w’itorero Saddleback witabiriye igitaramo yatumiwemo mu Mujyi wa Los Angeles.
Masamba yahagurutse i Kigali ku itariki ya 20 Werurwe 2018 agera mu Mujyi wa Los Angeles bucyeye bwaho. Yagiye muri Amerika ku butumire bw’Abanyarwanda bagize diaspora ya Los Angeles mu gitaramo cyo kwizihiza Umunsi Mpuzamahanga w’abagore.
Igitaramo cya Masamba cyabereye mu rusengero rwa Saddleback Church rwa Rick Warren ku Cyumweru tariki ya 25 Werurwe 2018.
Masamba yavuze ko yatunguwe bikomeye no kubona Rick Warren mu bitabiriye igitaramo ndetse baza no kugirana ikiganiro nyuma yo gutarama.
Yagize ati “Ni ibintu byantunguye kubona Rick Warren ahari. Ni we wari umushyitsi mukuru, hari n’intumwa za Ambasade yacu zari zaturutse i Washington. Igitaramo cyagenze neza, nagerageje kubakumbuza u Rwanda, barabyina barishima, byagenze neza.”
Yongeyeho ati “Nzakomereza i Washington aho nzajya kwifatanya n’abandi kwibuka abazize Jenoside yakorewe Abatutsi. Nzaba ngiye kwifatanya na bo, nzaririmba indirimbo zanjye zo kwibuka, nimvayo nzakomereza Boston guhura n’inshuti zanjye ziba hariya mu rwego rwo kubasuhuza no kubaramutsa.”


text:
Abahanga bakomeje kubunza imitima bashaka ikizarokora Isi ikibuye cya rutura mu 2135
Abahanga bakora mu kigo cy’ubumenyi bw’Ikirere muri Leta Zunze Ubumwe za Amerika, NASA, bavuga ko ikibuye kinini cyane cya 101955 Bennu kizinjira mu nzira y’Isi mu isanzure mu mwaka wa 2135, ku buryo kizateza ibyago bikomeye kuri uyu mubumbe.
Ni ikibuye cya rutura kiruta inyubako nka Tour Eiffel yo mu Bufaransa cyangwa Empire State y’i Manhattan muri New York, kuko gifite metero 490 z’ubugari kigapima toni miliyari 3,4.
Abahanga ba Nasa bavuga ko Bennu izinjira inzira y’Isi muri Nzeri 2135. Imibare y’abahanga igaragaza neza ko kuba cyazagonga Isi biri hasi cyane kuko bibarwa nibura rimwe ku 2,700 cyangwa 0.037 ku ijana, ariko ntibanahisha ko hari uburyo kizahungabanya ubuzima ku Isi.
Bennu ngo izenguruka izuba ku muvuduko wa 100.000 km/h, ku buryo nitambuka hafi y’Isi izayoherezaho ingufu zikubye gatatu iz’ibisasu kirimbuzi byaturikijwe mu mateka.
Mu gushaka uko bazabyitwaramo, NASA yiyemeje gukorana n’ibigo bikomeye birimo inzego zishinzwe umutekano muri Amerika n’ibigo bicura intwaro.
Umugambi ni ugucura ikintu cyazafasha mu kuyobya inzira y’icyo kibuye. Hari icyatekerejwe cyiswe HAMMER (Hypervelocity Asteroid Mitigation Mission for Emergency Response) biteganywa ko azaba ari ikigendajuru kizohereza missile z’ubumara kuri icyo kibuye.
Mu 2016 Nasa yohereje mu kirere ikigendajuru cyagiye mu butumwa bwiswe Osiris-Rex bugamije gukusanya amakuru kuri icyo kibuye cya rutura, aho kizagera neza kuri icyo kibuye mu Ukuboza, kigatanga amakuru yose ashoboka kugeza mu 2023 ubwo kizagaruka ku Isi.
Dr Michael Moreau umwe mu bari gukurikiranira hafi ubwo butumwa, yavuze ko hashobora koherezwa ikindi cyogajuru kijyanwe no gusiga irangi kuri Bennu gusa, ibintu byahindura icyerekezo cy’iryo buye.
Iryo rangi ngo ryasigwa uruhande rumwe rw’iki kibuye ngo ryatuma gikubitwa n’izuba cyane, kikarushaho gushyuha maze kigahindura inzira kigenderamo ntikibe kigihamije Isi.
Mu kiganiro yagiranye na Gizmodo, Dr Moreau yagize ati ’No gusiga irindi bara gusa ku gice kimwe byahindura ibipimo by’ubushyuhe maze kigahindura inzira kinyuramo.”
Bennu yavumbuwe ahagana mu 1999, ariko ibipimo bikomeza kugaragaza ko izateza ibibazo haba mu kugonga Isi cyangwa guca hafi yayo gusa.
Nubwo nta muntu uzi igihe ibibuye biri hafi y’Isi bishobora kuzahubirana nayo nyuma yo kwinjira mu nzira izengurukamo, abahanga bahamya ko byaba vuba cyangwa kera, byigaragaza ko bizabaho.
Mu buryo bwo kuzifashisha HAMMER ubusanzwe ireshya na metero icyenda n’uburemere bwa toni 8.8, bishobora kuzakorwa haturitswa uwo mubumbe, mu gihe ubundi buryo bwose bwaba bwananiranye.


text:
Polisi yahuguye Abarezi 251 mu bijyanye n’uruhare rwabo mu kurwanya icuruzwa ry’abantu
Polisi y’u Rwanda yahuguye Abarezi 251 bigisha mu bigo bitandukanye byo mu Mujyi wa Kigali no mu turere twa Bugesera , Rulindo, Rwamagana na Gakenke; ibaha ubumenyi mu bijyanye n’uruhare rwabo mu gukumira no kurwanya icuruzwa ry’abantu, ihohotera rishingiye ku gitsina, ukwishora mu biyobyabwenge ku rubyiruko no gutwara inda ku bangavu.
Aya mahugurwa yabereye mu murenge wa Kigarama, mu karere ka Kicukiro ku matariki ya 7 n’iya 8 y’uku kwezi. Yateguwe n’Urwego rw’Igihugu rushinzwe iyubahirizwa ry’Ihame ry’Uburinganire (Gender Monitoring Office (GMO)) rufatanyije na Arkidiyoseze (Archidiocese) ya Kigali.
Inzego zateguye aya mahugurwa zasabye Polisi y’u Rwanda guhugura aba barezi mu byerekeranye n’uruhare rwabo mu gukumira ibyaha. Ubu bumenyi bakaba barabuhawe n’ushinzwe imikoranire ya Polisi n’abaturage ndetse n’izindi nzego mu karere ka Kicukiro, Chief Inspector of Police (CIP) Seraphine Nyirandikubwimana.
Atangira ikiganiro yagiranye n’abo barezi, CIP Nyirandikubwimana yabanje kubasobanurira icyo Icuruzwa ry’abantu ari cyo; aha akaba yarababwiye ko ari ibikorwa bihindura umuntu igicuruzwa bijyanye no gushakisha cyangwa kwimurira umuntu ahandi mu gihugu cyangwa mu mahanga hakoreshejwe uburiganya, ibikangisho, imbaraga cyangwa agahato, ububasha ubikora aba amufiteho, akenshi hagamijwe kumwangiriza ubuzima cyangwa kumubyaza inyungu zitemewe akoreshwa mu biterasoni, mu buraya, mu bikorwa binyuranyije n’amategeko, mu bisa n’ubucakara, kumwica urubozo no kumukorera urugomo ndengakamere cyangwa kumukoresha imirimo yo mu rugo nk’umuja, hishingikirijwe intege nke umuntu afite zikomoka ku bibazo afitanye n’ubuyobozi, ku gutwita k’umugore wibana, indwara, ubumuga n’ibindi bibazo byatuma umuntu muzima akora icyoatatekereje nk’uko biteganywa n’ingingo ya 250 y’Itegeko Ngenga N° 01/2012/OL ryo ku wa 02/05/2012 rishyiraho Igitabo cy’Amategeko ahana ibyaha mu Rwanda.
Yongeyeho ko bifatwa kandi nko gucuruza abantu, kubashakamo inyungu hakoreshejwe kubagira abasabirizi ku gahato, kubabera ababyeyi batababyaye hakoreshejwe ikiguzi mu buryo butemewe n’amategeko, kubakoresha mu mashusho y’urukuzasoni, mu masiporo abangamiye ubuzima, kubashora mu ntambara, kubana na bo nk’umugore n’umugabo hagamijwe iyicarubozo n’icuruzwary’ingingo z’imibiri yabo nk’uko iyi ngingo ikomeza ivuga.
Yagize ati, “Abakora iki cyaha cy’icuruzwa ry’abantu babwira abantu; cyane cyane urubyiruko ko bazagira imibereho myiza mu bihugu bashaka kubajyanamo; bakabizeza ko nibagerayo bazahabwa imirimo myiza ibahemba umushahara munini; ariko iyo babagejejeyo babambura ibyangombwa byose; hanyuma bakabakoresha imirimo ivunanye nta gihembo; ubundi bakabashora mu bikorwa by’urukozasoni nk’ubusambanyi; ndetse bamwe muri bo barababaga bakabakuramo zimwe mu ngingo z’umubiri nk’impyiko bakazigurisha abazikeneye ku mpamvu zitandukanye.”
CIP Nyirandikubwimana yababwiye ko abacuruza abantu bihanangiriza abo bashaka kujyana mu mahanga kubacuruzayo kutagira uwo babibwira; bakabasaba kubigira ibanga; asaba abo barezi kujya babwira abanyeshuri biga ku bigo bigishamo kwima amatwi abantu babasaba kujyana na bo mu mahanga babizeza ibitangaza bitandukanye; hagira ubibabwira bakabimenyesha Polisi kugira ngo hasuzumwe niba atari ushaka abo ajyana gucuruza.
Yasabye kandi abo barezi kujya bakangurira abanyeshuri bigisha kwirinda ibiyobyabwenge aho biva bikagera bababwira ko kubinywa bigabanya ubushobozi bw’umubiri; bwaba ubwo gukora ndetse n’ubushobozi bwo gutekereza; kandi bakababwira ko ibiyobyabwenge bituma umuntu ahinduka ikibazo ku muryango no ku gihugu muri rusange kubera ibyo akora binyuranyije n’amategeko biteza umutekano muke nko gukubita no gukomeretsa n’ihohotera rishingiye ku gitsina.
Na none, CIP Nyirandikubwimana yabasabye kujya babakangurira kwirinda ibishuko byatuma bishora mu ngeso mbi nk’ubusambanyi byabaviramo gutwara inda; bakanirinda impano zose bashobora guhabwa n’abashaka kuzibashoramo.
Umuyobozi wa GMO wungiriye, Mukandasira Caritas n’Umuyobozi w’Ibiro bishinzwe uburezi muri Arkidiyoseze ya Kigali, Padiri Onesphore Ntivuguruzwa bashimye Polisi ku bumenyi yahaye abo barezi ku byerekeranye n’uruhare rwabo mu kurwanya no gukumira ugutwita ku bangavu, icuruzwa ry’abantu, ihohotera rishingiye ku gitsina n’ukwishora mu biyobyabwenge babasaba gusangiza abandi barezi ubwo bumenyi no gushyira mu bikorwa ibyo bigishijwe.


text:
Mu bimwe na bimwe., uruyuki cyangwa ivubi iyo bikuriye ujshobora kubyivurira mu rugo. Mu bimwe na bimwe., uruyuki cyangwa ivubi iyo bikuriye ujshobora kubyivurira mu rugo.
Niba wariwe kora ibi:
Shyiora ahantu wariwe n’uruyuki cyangwa ivubi balafu
Shyiraho soda ivanze na fanta
Nywa asipirine cyangwa imiti ivura uburibwe
Niba ubyimbirwa wariwe n’uruyuki cyangwa ivubi
Ugomba kujya kwisuzumisha kwa muganga mu gihe umerewe utya:
Guhumeka buhoro
Kubyimba amaqjso
Kuribwa n’igifu
Ugomba guhanmagara muganga iyo:
Wariwe nma sikilopiyo, igitagangurirwa
Ukimara kuribwa nabyo wagize ibicurane
No kumara kuribwa nabyo ugahinda umuriro.
Kuribwa n’uruyuki cyangwa ivubi
Mu bimwe na bimwe., uruyuki cyangwa ivubi iyo bikuriye ujshobora kubyivurira mu rugo. Mu bimwe na bimwe., uruyuki cyangwa ivubi iyo bikuriye ujshobora kubyivurira mu rugo.
Labels: ubuzima


text:
Tariki ya 19 Werurwe 2017 ni bwo korali Abarinzi izamurika Album yayo ya mbere y’amashusho mu gitaramo kizabera kuri ADEPR Kibagabaga aho ibarizwa kuva isaa munani z'amanywa, kwinjira akaba ari ubuntu. Muri iki gitaramo, korali Abarinzi izaba iri kumwe na korali Abagenzi y’i Rukomo mu karere ka Nyagatare ndetse hazaba hari n’umuhanzi Silas.
Korali Abarinzi yatangiye ivugabutumwa mu 1991 icyo gihe ikaba yaritwaga korali ya mbere ku mudugudu wa ADEPR Kibagabaga aho yari ishyize imbere cyane gusenga ndetse kugeza magingo aya , ikintu bashyize imbere cyane ngo ni amasengesho. Ati ‘Twubakiye ku gukunda gusenga’.
Jenoside yakorewe abatutsi ngo yahitanye abaririmbyi bane ba korali Abarinzi, abandi batatu bagwa mu buhungiro. Nyuma ya Jenoside yakorewe abatutsi ni bwo Imana ngo yabahaye izina rishya rya 'Abarinzi' ari na ryo bakitwa kugeza ubu.
Tugirimana Aloys umuyobozi wa korali Abarinzi, yabwiye Inyarwanda.com ko iyi album DVD bagiye kumurika igizwe n’indirimbo zifite ubutumwa buvuga ku kunesha k’Umwami Yesu n’imbaraga z’Imana, akaba ari Album yatunganyijwe na Producer Bosco wo muri Media works.
Tugirimana Aloys abajijwe impamvu batinze kumurika indirimbo z’amashusho dore ko bayimuritse nyuma y’imyaka 26 korali yabo imaze ibayeho, yavuze ko babanje kwiyubaka ndetse no kuba hafi itorero ryabo muri gahunda z’inyubako z’umudugudu babarizwamo dore ko ngo bujuje urusengero rw’icyitegererezo.
Amajwi n’amashusho by’iyi album ya mbere bagiye kumurika ngo byabatwaye amafaranga agera kuri miliyoni 10. Inyarwanda yabajije aho bakura ubushobozi, badutangariza ko abaririmbyi bitanga mu buryo bushoboka kubwo guteza imbere umurimo w’Imana. Twifuje kumenya niba baba banafite ibikorwa byinjiriza korali, badutangariza ntabyo bafite ahubwo ko ibyo bageraho byose biva mu kwitanga. Umujyanama w'iyi korali yagize ati:
Ubushobozi twagiye tubukura mu buryo butandukanye, twese tugiye dufite imishinga itandukanye harimo abadozi, harimo abubatsi n’imirimo yose igiye itandukanye, buri wese yagiye akora uburyo bushoboka aritanga natwe dukora ibikorwa bituzanira amafaranga tubasha kubona ayo mafaranga (miliyoni 10) twakoresheje, kugeza uyu munsi tukaba kandi tubona imyiteguro irimo kugenda neza. Nta gikorwa korali ifite cyiyinjiriza, twese twabanje gutegereza kugira ngo tugende dufashanya kugira ngo buri wese abone ikintu kimuha amafaranga, urumva iyo abantu barimo kugenda bava ahantu bajya ahandi, urumva baranitanga kuko baba bari mu mashimwe.
Korali Abarinzi igiye kumurika album ya mbere y'amashusho


text:
Umukunzi wacu herereye Kimironko yatwandikiye agirango mu mugire inama kuko umugore yishakiye amaze kumubera ikigeragezo kugeza n’aho atakifuza ko afasha abavandimwe be.
Dore uko ikibazo cye giteye:
Urugo Rurananiye Pe!
Mfite imyaka 24, ntuye Kimironko mfite akazi mpembwa amafaranga atari menshi, Niga muri Kaminuza imwe muzikomeye hano mu Rwanda kuri Scholarship, ndi mumwaka wanjye wanyuma. Ibyo byose kandi kubigeraho nabifashijwemo na mukadata (Umumama mwiza w’umutima Imana izamuhe Umugisha), Dore ko Data we atifuzaga ko abana be biga akumva arugupfusha amafaranga ubusa.
Mu mwaka wa 2016, Nateye Umukobwa inda tumaranye amezi nka 6 gusa tumenyanye/dukundanye, nawe yigaga muri Private University hano muri Kigali mu mwaka wa1, Ni impfubyi y’ababyeyi bombi, yiberaga muri famillie zikomeye hano Kigali. Ops, mbimenye narabyakiriye, sinamutererana doreko nsanzwe nikundira abana ahubwo narishimye peee, uretseko bitari muri gahunda zanjye kumutera inda. Famillie yabagamo ibimenye ntiyongeye kumurihira university, inamwirukana no mu rugo.
Nahise mukodeshereza inzu ndetse nkajya mumenyera nibyo akeneye byose.
Numvaga ntahita mushyira mu mago kuko ndacyari kwiga kandi nabaga mu mazu y’ishuri ridukodeshereza, nubwo narimfite akazi. Naje kurwara njyayo arandwaza, aho nkiriye ahita ajya kubise mujyana kwamuganga arabyara, nahise mfata umwanzuro wo kwita ku rugo rwanjye ngumayo turabana ariko ntitwasezerana. Ubu umwana afite amazi 9 n’umugore turacyari kumwe, ndacyari no kwiga.
Ikibazo nikihe sasa? Umugore amaze kubyara yarahindutse peee? atangira kuvuga ko ntamwitaho, ntamuganiriza kandi njye nakuze ndi timide(Mvuga macye) tunakundana yarabibonaga ko ntavugaga menshi.Ikindi ngo dusezerane cyangwa niba ntabikoze yigendere. Yajyaga akora ibintu ntabimbwire wenda akagurisha nkamasambu iwabo nabimenya namubaza impamvu atangishije inama akambwirango. “Ese nkugisha inama nkande tutarasezeranye?” Ibyo byose nkabyihanganira, namubwiragako tuzabikora nitumara gufatisha ubuzima ndetse nsoje no kwiga ariko we ntabyumve.
Muri ibyo byose aho byabereye bibi nuko yaje gucudika n’umusore bari barigeze gushwana, bashaka kongera gusubirana kandi yarabizi neza ku uwo musore yatandukanye n’undi mugore. Narabimenye, mpamagaza inshuti imugira inama ndetse yisubiraho ansaba imbabazi ndamubabarira.
Ariko na nyuma ntiyigeze ahinduka, yamfataga nabi akumvako kungaburira gusa aribyo ahari bimugira umugore. Ibaze kumara icyumweru nta kabariro, umukoraho akigira ibamba. Yigeze no kumbwira ngo ntabwo ari inkoko. Ibyo byarambabaje njyagusura inshuti zanjye ndarayo ntabimubwiye.
Nifuzaga kumuha nk’iminsi 3 atambona ngo basi ndebe ko yahinduka agatekereza neza uburyo arikwitwara. Hadashize umunsi yansanze ku kazi arambwirango imfunguzo yazitaye, muha izo narinsigaranye muha n’itike arataha. Kuko narinkeneye imyenda yo guhindura imvura yanyagiye naratashye ndara iwanjye ansaba imbabazi ati “ntuzongere kunsiga”. Ni iki kigiye gutuma agenda burundu rero? Najyaga mubwira kuntu iwacu badateza imbere uburezi, ko umwana wo murugo natsinda arijye uzamurihira nishyura ibyo bankoreye akabipinga nkagirango ni ukwikinira. Ejobundi murumuna wanjye umuhungu wa 2 wa muka data aba atsinze muwa 3 secondaire.
Papa n’uburyo adakunda ko abana biga, noneho nta n’amafaranga yarafite mbizi neza. Mbikojeje umugore ko ngiye kurihira murumuna wanjye ati “wapi urisubize iyo urikuye”! Ati “Nubikora ndigendera singiye kwicirwa n’inzara i kigali, ngo ni ukurihira bene wanyu bafite ababyeyi babo babyimenyere”.
Nti ese uricwa n’inzara gute ko mpembwa nkahita nkuha ayo wambwiye ya expenses(akeneye, ukoresha) y’ukwezi kose. Nintayaguha basi aribwo uzagenda. Nkabona ntabikozwe pee.
Tubiganiraho cyane mbonye bitarakunda, nanjye ntekereza kubireka. Ariko mubwira plan B ko namuzana basi akiga muri 12 years tubana i Kigali kuko mu cyaro habayo akazi kenshi kamubuza kwiga neza. Umugore ati “nabwo ndagenda sinshoboye gutekera abantu benshi”.
Mwokabyara mwe munyumvire! iyo ni impamvu koko? Kuko yari yanze option(amahitamo) zanjye zose nahise mfata umwanzuro murumuna wanjye mujyana aho yari yatsindiye nemeranya na papa ko tuzafatanya nkajya nishyura igihembwe kimwe nawe nuko ikindi akacyishyura.
Ubu nandika ibi umugore ategereje amafaranga nimpembwa nzamuha ngo ahite yigendera. Naramubwiye nti basi wazagiye aruko uhuye niyo nzara uvuga! arambwirango si inzara azaba ahunze ngo ahubwo simuha amahoro. Azaba agiye gushaka umutuzo n’umunezero yaburiye iwanjye.
Abantu benshi bamugiriye inama ariko ntabyumva, nawe ambwirako afite abamugira inama badashyigikiye ibyo ndimo byo kurihira murumuna wanjye. Bantu mwasomye cyangwa mwumvise iyi nkuru mungire inama. Njye ndabona ndamureka agende, ashake ayo mahoro yifuza. Nubundi kuva akibyara yahoraga ashaka impamvu zadutanya.
Ni uko ikibazo giteye ubwo sinzi icyo mwamfasha pee!! Murakoze
mureke agende urihire mwene wanyu. azagaruka wasanga harabamushuka nyamara batazagumana kdi wihangane mvnd
Umva Nkugire inama. uzamureke agende bose niko babaye.
Umva jonas,ubundi umugabo utazemera gutegekwa n’umugore ntazubaka urugo mu mahoro kdi ushaka kubaho uko abyifuza yibera ingaragu,wowe ugize amahirwe abikwetse hakiri kare wowe ganira na mukaso kuko nziko mwumvikana umugore nagutera umwana yagufasha no ku murera agakura kuko urimo kumwitura kumurerera,arko witonde ntufate umwanzuro uhubutse kuko abizo nama bose wasanga ari abo ingo zananiye kdi kubaka urugo si ugukina ahubwo ni siyasa witonde rero udahita wisenyera urugo kuko "wirukana umugore uguguna igumfa ukazana urimira bunguri"gusa umugore washatse kukunanira arakunanira iyo hatabaye Imana arko natinda kubona ko yibeshye,muhe freedom ubanze umerebe.
Umva jonas,ubundi umugabo utazemera gutegekwa n’umugore ntazubaka urugo mu mahoro kdi ushaka kubaho uko abyifuza yibera ingaragu,wowe ugize amahirwe abikwetse hakiri kare wowe ganira na mukaso kuko nziko mwumvikana umugore nagutera umwana yagufasha no ku murera agakura kuko urimo kumwitura kumurerera,arko witonde ntufate umwanzuro uhubutse kuko abizo nama bose wasanga ari abo ingo zananiye kdi kubaka urugo si ugukina ahubwo ni siyasa witonde rero udahita wisenyera urugo kuko "wirukana umugore uguguna igumfa ukazana urimira bunguri"gusa umugore washatse kukunanira arakunanira iyo hatabaye Imana arko natinda kubona ko yibeshye,muhe freedom ubanze umerebe.
Ufute amahirwe ntimwasezeranye ahubwo shima Imana nurangiza ureke ishyano rigende
Ihagarareho umugore umuhe gahunda nazanga agenda unworthy ntaba ashaka kubaka. Nanjye Hari into ntumvikanagaho n, umugore umuntu angora Obama you kwihagaraho, ndamubwira not birahenda guys Nina utabyemera ugende. Yisubiyeho yemera into mubwiye mubwiye bwose bihora bimugarukamo. Ihagarareho raise nashaka agenda, magenta nubundi Arabs Yuri uwari buzande since wow ubu umwirukanye
Mbere yuko agenda banza uteranye za shuti zanyu abasezere agende
Reka ikiryabarezi wangu.Uwo si umugore Ni kabutindi.ntaho yakugeza.
Muvandi baragushuka, uwo mugore wawe aragukunda cyane kuko uko ubivuga umugore wawe arashaka ko mutera imbere ahubwo reba neza utaba ari wowe kibazo. njye ndakugira inama yo kubanza ukisuzuma neza kuko ndabona ari wowe kibazo. ahubwo ko mutasezeranye subiza ibi bibazo:
1-Kuki mutasezeranye mu mategeko? ubwo wamuhaye akahe gaciro?
2-Iwabo w’umugore wawe barakuzi? imiryango yombi iraziranye?
3-Wowe urmumukunda? niba umukunda wamuhesheje agaciro?
4-Mufite amakoro(income) yabatunga n’umwana ahagije kuburyo wafasha undi?
Inama nimwicarane mushake igisubizo ntawe ubangamiye undi naho gutana uramenye umugore wowe utguta kubera umuryango.
akenshi muri mwe hari uri kwikunda.
Musenge Imana ibahe urukundo ruhamye!
Ibyo bibaho muvandi!!! mureke agende kuko nanjye byambayeho bimpa experience kuburyo undi wa Kabiri nashatse yashatse kuntera ubwoba ko agiye ndamureka ariko ntiyarenze umuryango kuko bwakeye yagarutse! nawe rero wita igihe cyawe abagore bariho naho kugutera ubwoba ngo musezerane urwo nirwo rupfu rwawe kuko niho agutegeye ubundi akakugaraguza agati ukumirwa ukazapfa wiyahuye! nta rukundo rukiriho abagabo tugomba kurwana tugasubizwa uburenganzira twigeze nkabagabo naho ubundi isi isigaye yarabaye nka cya gihugu cyayoborwaga nabagore gifite abasirikare babagore bitwa "Inshinzi" nitutihagararaho rero inshinzi ziraduhitana!
Umva muvandimwe, inama yiyongera kuzabandi bakugiriye. Ubusanzwe umuntu ashakana na mugenzi we ntashakana numuryango, nukvuga ko isezerano ari irya 2 gusa, ariko uriya umaze kukwereka ziriya ngeso hakiri kare tabara mutane byihuse, kuko mugifite umwana 1, bamaze kuba benshi wazagira ikibazo gikomeye ukabura uko umwikiza ndetse no kumukiza umuryango, ikindi nuko yazagusaza ukicwa na stress zateye. umuntu uguca kumuryango, no kunshuti nimubi cyanee kandi uracyari muto humura Imana izaguhuza nutazakubangamira pe, utubikoze uzicuza imburagihe, none mwemerere mutane ndetse vuba na bwangu.
jye ukonumva uwo mudamu agufitiye urukundo ruke numva wamureka akagenda ukareba ko yashyira ubwenge kugihe kuko yumva kugenda aricyo gisubizo kuriwe iyumuntu atarinjira mukintu ntabazi uko bimeze nabona ubuzima bwanze hanze azakugarukira ibyiza rero ihangane agende ukomere nkumugabo niba aruwawe azakugarukira kd agusaba imbabazi azasanga yaribeshye
MY FRIEND MENYA UBWENGE BURYA YAKUBWIYE AMAGAMBO AREMEREYE GUSA MENYA UKO WITWARA WIBUKE KO WAGIRIWE INEZA NA MUKASO NAWE UMWITURE NTANUMWE UTAGUSHYIGIKIYE.UMUGORE NAWE MUREKE AJYE GUSHAKA AYO MAHORO YABURIYE IWAWE UKURIKIRANE UBUZIMA BWUMWANA WAWE GUSA .UMUGORE WAGUCA KUMURYANGO UWO SIWE NI KAZARUSENYA KABISA.TEKEREZA NKUMUGABO UMENYE ICYO GUKORA
Mureke agende n’ubundi nta sezerano mufitanye, gusa uzibuke umwana wawe
Umva rek umurezi kbx kuk niba adashaka umuryango wae nae ntagushaka


text:
Uyu muhanzi w’imyaka 30 y’amavuko wakunzwe bidasanzwe mu ndirimbo ze nka ‘Iyo neza’, ‘Amagambo yanjye’, ‘Menye neza’ n’izindi; amaze kumenyekana mu bitaramo ngarukamwaka akora bikitabirwa mu buryo bukomeye.
Mu kiganiro Patient Bizimana yagiranye na IGIHE mu gitondo cyo kuri uyu wa Kane mbere yo guhaguruka i Kanombe yerekeza mu Bubiligi, yavuze ko azava i Burayi ahakoreye ibitaramo byinshi bizabimburirrwa n’icyo yatumiwemo kizaba kuwa Gatandatu tariki ya 7 Ukwakira 2017.
Yagize ati “Mu Burayi nzakorerayo ibitaramo byinshi, ngiye mu rugendo rw’ibitaramo bizabera ahantu hatandukanye, icya mbere nzagikora nkigerayo hanyuma ibindi ni ibyanjye nzakora.”
Yongeyeho ko igitaramo cya mbere azakorera mu Bubiligi nikirangira azajya kuririmbira mu bindi bihugu birimo Suède, Finland n’ahandi.
Mu gitaramo cy’ibanze azakora akigera mu Bubiligi cyateguwe na Eglise Assemblée des Rachetés, azafatanya n’abahanzi barimo Basirwa Mireille ndetse na Nzinga Massamba.
Uwaruvuga, imwe mu ndirimbo nshya za Patient


text:
Umunyamideli w’icyamamare mu gihugu cya Kenya,Vera Sidika umwe mu bakobwa bakunze kuvugisha abatari bake bitewe n’amafoto menshi kandi akurura abagabo akunda gushyira hanze ku mbuga nkoranyambaga ze, yatangaje amagambo yatumye bamwe mu bifuzaga kumutereta nabamureba bakamwifuza bagira ubwoba.
Ni amagambo Vera Sidika yanditse abinyujije ku rukuta rwe rwa Instagram aho yavuze ko muri iki gihe nta mukunzi afite ariko mu rwego rwo guha gasopo abifuza kumutereta avuga ko kuri ubu ameze nk’inoti y’idorali idakeneye kuvunjishwa bivuze ko adakeneye umugabo uwo ari we wese waza kumutereta. Yabivuze mu magambo agira ati:” I’m as Single as a dollar bill and I’m not looking for change”.


text:
Mu gihe kitarenze icyumweru Shikama izabagezaho ubushakashatsi imazemo amezi atari make ku bwicanyi n'andi marorerwa amaze hafi umwaka abera mu Rwanda.
Turasaba abafite amakuru bose bifuza kuduha yerekeranye n'amarorerwa Leta ya Kagame Pawulo iriho ikorera abanyarwanda kuyatugezaho bitarenze tariki ya 25/12/2014, mbere y'uko dutangariza abanyarwanda n'isi yose icyegeranyo cyacu.
Dushimiye byimazeyo za maneko za Pawulo Kagame, abategetsi banyuranye bo mu Gatsiko, n'abandi bose bagiye badufasha muri ubwo bushakashatsi kugirango turengere inzirakarengane z'abanyarwanda n'abaturanyi ziriho zivutswa ubuzima ku nyungu z'udutsiko twikunda.
IMANA IKOMEZE ITURINDE KANDI IBIKORERE N'ABATURANYI N'ISI YOSE
Nkusi Yozefu
shikamaye.blogspot.com
shikam


text:
IN MEMORIAM: Padiri Alphonse Kabera yatabarutse nk’imfura. Tuvuguruze ibinyoma 7 byavuzwe ku rupfu rwe!
Padiri Alphonse Kabera ni umusasedoti nagize amahirwe yo kumenya neza, turanakorana muri Diyosezi yacu ya Cyangugu. Yari umupadiri « sage », utuza, ukunda ubupadiri, akaryoherwa no gusetsa abandi. Yari umugabo w’umunyamahoro bitangaje . Yari afite uburyo yihariye bwo gushyikirana n’abato kuri we, baba Abapadiri cyangwa Abafaratiri. Iyo waganiraga na Padiri Alphonse Kabera wumvaga mungana kabone n’iyo yabaga akurusha imyaka 30!!!
Akazina k’akabyiniriro twese twamuhamagaraga ni ENGURU biturutse ku Muzayirwa yakundaga kugarukaho ngo wihaye izina ritangaje rya ENGURU PANGA PONGO BAKOKELO LOKANGA mu gihe Perezida Mobutu yasaba ko abanyagihugu be bose kwanga amazina ya gikirisitu bagafata ay’abakurambere babo !
Muri bagenzi banjye b’i Cyangugu , nta numwe nzi waba warigeze kugirana « ibibazo » na Padiri Alphonse.
Abamuzi twese twumvise inkuru ngo yuko yaba yapfuye yishwe turumirwa, twaribazaga tuti » Umuntu wica Padiri Alphonse, nawe yaba ari Igihararumbo kidasanzwe! » Nanone ibi ntibishatse kuvuga ko hari abavukiye kwicwa!!!
Padiri Alphonse Kabera yavutse mu 1952. Yahawe ubupadiri mu 1979. Yatabarutse mu gitondo cyo ku kwa kabiri taliki ya 26/ 9/2017. Yashyinguwe kuri uyu wagatatu taliki ya 27/9/2017.
Inkuru yahise ikwirakwizwa ku mbuga ngurukanabumenyi ko Padiri Alphonse Kabera yapfuye yishwe yateye benshi urujijo. Kandi nta mugayo, yari inkuru mpimbano!
Ntabwo twifuza ko Padiri Alphonse Kabera yatabaruka agaherekezwa n’inkuru zidafite ishingiro. Ningombwa kumurenganura tumuvuga uko ari, ntakimugerekeweho. Niyo mpamvu ibinyoma 7 byavuzwe ku rupfu rwe bikwiye kuvuguruzwa, rubanda ikamenya ukuri:
(1) Ntabwo Padiri Alphonse KABERA yishwe
(2) Ntabwo yanigishijwe isume ngo nyuma yicazwe mu ntebe
(3) Nta mwuka mubi warangwaga muri Paruwasi Katedalari ya Cyangugu
(4) Nta bakozi ba CID bigeze bamusura muri uwo mugoroba
(5) Nta bantu bambaye nk’Abadiyakoni bamusuye mu cyumba cye muri uwo mugoroba, dore ko nta myambarire yindi yihariye iranga abadiyakoni ba Kiliziya gatolika, hanze y’imihimbazo ya Liturujiya!
(6) Nta telephone portable ye yibwe, irahari.
(7) Nta laptop ye yibwe kuko ntayo yagiraga!
UBUHAMYA BWATANZWE MU GIHE CYO KUMUSEZERAHO
Ahubwo dore ubuhamya bw’ukuri buvuga neza inkuru ya Padiri Alphonse KABERA nk’uko bwatanzwe na padiri mukuru wa Paruwasi Katedalari ya Cyangugu babanaga ariwe Ignace KABERA, kandi ubuhamya bwe buhuye n’ukuri benshi bazi kandi bemeza:
Yasobanuye ukuntu abapadri bose basangiye la veille, we (Padiri Alphonse) akabasezeraho mbere ababwira ko we agomba kuryama kare kuko yari buzinduke i Kabgayi kwivuza amaso.Ngo yari yahanye na Ignace gahunda ko 5h50 aramugeza muri gare kugira ngo atege ajye i Kabgayi. Mu gitondo Padiri Ignace atungurwa no kubona noneho isaha igeze Alphonse ataraza ku modoka kandi ubusanzwe ari umuntu ugira gahunda cyane. Ngo Padiri Ignace yagiye iwe, arakingura. Ngo uturutse hanze wahitaga ubona amaguru ya Padiri Alphonse kandi ari mu cyumba. Ngo Padiri lgnace yaramuhamagaye ntiyitaba. Ngo areegeera , asanga yicaye mu ntebe. Ngo amukozeho yumva yakonje kare. Ahita abimenyesha A.Emmanuel wararaga muri chambre ibangikanye n’iyari iya Padiri Alphonse.Ngo bahise bahamagara Musenyeri Vicaire General Prudence RUDASINGWA. Amusaba kuzana n’umubikira usobanukiwe n’ubuvuzi. Ngo yazanye na Soeur Donata, Superieure Generale w’ababikira b’abapenitentes.
Hanyuma Padiri Oscar aribwiriza ahamagara Dogiteri Placide uyobora ibitaro bya Gihundwe. Hagati aho basigaye basigana ku kwibaza niba bakura umurambo mu ntebe bakawushyira ku gitanda. Ngo Kasa (Padiri Laurent Ntimugura) yababwiye ko byihutirwa kumukura mu ntebe kugira ngo atazagorana mu gihe cyo kumushyira mu isanduku. Ngo bemeje kumukura mu ntebe bamushyira ku gitanda. Hagati aho Musenyeri Prudence yarahageze na Soeur Donata na ambulance y’ibitaro iraza. Arasukurwa ajyanwa ku bitaro. Padiri Ignace yavuze ko diabete yari yarazahaje Padiri Alphonse cyane ku buryo atari akibona muri 200m. Ngo n’amaguru yari yarabaye ibinya ku buryo wanayakandaga ukabyumva.Umwe mu bo mu muryango wa Padiri Alphonse yatanze ubuhamya ko mu gushyingura mukuru we witabye Imana mu kwa 8/2017 yavuze ko yababwiye ati: » MURANDEBA ARIKO NTIMUMFITE. ISAHA IYO ARI YO YOSE MWAKUMVA BABATUMYEHO NGO MUZE GUSHYINGURA« . Ngo yahoraga ku miti kandi yari afite rendez-vous kwa muganga le 20/09. Ariko ngo iyo RDV yari yishwe na gahunda ya Neo catechuménat yari afite i Shangi kuri iyo tariki. Padiri Ignace yavuze ko nta gushidikanya ko Alphonse yishwe n’uburwayi yari amaranye imyaka irenga 20. Anongeraho gutangaza ko yizeye ko na autopsie itazagaragaza ibitandukanye n’ibyo. Yatangaje ko phone ya Alphonse iri mu cyumba cye, ko nta laptop Alphonse yagiraga. Padiri Ignace Kabera yari yatangiye ubuhamya bwe avuga ko agiye kuvuga UKURI GUSA kugira ngo anyomoze ibihuha biri kuzenguruka hirya no hino.
Twifurije abo mu muryango wa Padiri Alphonse Kabera kimwe n’abamukundaga bose kwihangana no kurushaho kumusabira. Padiri Alphonse yari imfura, ashoje ubutumwa bwe nk’intwari, atahanye ishema mu ijuru.
Nyagasani muhe iruhuko ridashira, maze umwiyereke iteka, aruhukire mu mahoro! Amen.
In Paradisum deducant Angel Requiescat in Pace.
Padiri Thomas Nahimana.


text:
Ifatanye natwe mu kuzirikana ijambo ry'Imana kuri iki cyumweru cya 6 gisanzwe cy'umwaka wa Liturujiya B, taliki 15 Gashyantare 2015, UMUNSI MPUZAMAHANGA W'IYOGEZABUTUMWA RY'ABANA: Isomo rya mbere. Abalevi: 13, 1-2.44-46. Isomo rya kabiri: 1 Abanyakorinti 10, 31-11, 1. Ivanjili: Mariko: 1, 40-45/ Padiri Tabaro
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Gahunda yiswe Igikoni cy’umudugudu yagabanyije imirire mibi mu bana
Ubuyobozi bw’Akarere ka Ngoma butangaza ko gahunda yiswe Igikoni cy’umudugudu, yagabanyije cyane imibare y’abana bibasirwaga n’imirire mibi.
Iyi gahunda yatangijwe mu kwezi kwa Kamena 2013 abana bibasiwe n’imirire mibi bagera kuri kuri 208.
Nyuma y’imyaka itatu iyi gahunda ishyirwa mu bikorwa, imibare igaragaza ko mu kwezi kwa Kanama 2016, hari hasigaye abana 81 basigaranye iki kibazo.
Imwe mu ntwaro yifashishijwe mu kugabanya uyu mubare ngo ni ukwigisha abaturage uburyo bategura indyo yuzuye binyuze, muri gahunda ya Igikoni cy’umudugudu.
Ababyeyi batuye mu kagari ka Rukoma mu Murenge wa Sake, bahamya ko kurwaza bwaki n’izindi ndwara z’imirire mibi babiterwaga n’ubujiji.
Uwamurera Claudine yagize ati” Imboga turazihinga, imbuto turazeza, ariko ntitwabihaga abana uko bikwiye kuko ntabumenyi twari dufite ku kamaro kanini bibafitiye.”
Mukarushema umwe mu babyeyi barwaje indwara z’imirire mibi nyuma yo gufata inyigisho muri gahunda ya Igikoni cy’umudugudu umwana we akaza gukira, nawe yemeza ko yabiterwaga n’ubujiji.
Agira ati” Ubundi umwana wasangaga muhata ibyo bitoki n’agasosi nziko ari byo byiza. Sinamenyaga ko ibishyimbo, imboga n’imbuto abikeneye cyane ngo mbimuhe kenshi”
Uyu mubyeyi akomeza avuga ko gahunda y’igikoni cy’umudugudu yamujijuye kuburyo atakongera kurwaza indwara nkizi.
Agira ati”Abajyanama b’ubuzima baranyigishije, banyigisha inombe igizwe n’ibinyamafufu, ibitera imbaraga, ibyubaka umubiri n’imbuto zirinda indwara.
Ibyo byose narabyezaga ntacyari bunsabe kujya ku isoko ariko kubera ubumenyi buke simbyiteho”.
Kirenga Providence umuyobozi wungirije w’Akarere ka Ngoma ushinzwe imibereho myiza y’abaturage, avuga ko ubukangurambaga bukomeje kugirango ikibazo cy’Imirire mibi kiranduke burundu.
Ati “ Iki kibazo kizaranduka burundu kuko tumaze kubona ko impamvu nyamukuru yacyo atari ibiribwa bibura, ahubwo ari ubumenyi buke mu kubitegura”.


text:
INTWARO ZIRINDWI Z’UMUTIMA
Mu Kinyarwanda bavuga ko umugore ari umutima w’urugo. Muri AFERWAR-DUTERIMBERE, intego yacu ni uguha umuryango w’impunzi z’abanyarwanda aho ziri hose kw’isi, umutima utuje, ushishoza kandi wuzuye urukundo n’ubusabane, kugirango amarira n’agahinda tumazemo imyaka irenga 24, atuviremo imbaraga zo guhangana n’ingorane zose iyi si igikomeza kudutambika imbere. Tuzi ko umwanzi wa mbere w’imitima yacu ari ubwoba no gushidikanya, niyo mpamvu twiyemeje kwitwaza intwaro zikurikira:
URUKUNDO: Tuzi ko nta kiza na kimwe isi itanga kiruta urukundo, kandi n’ijambo ry’imana rirabitubwira. Tuzi neza kandi ko iyo tutagira urukundo hagati yacu, ngo dutabarane kandi dufatanye bamwe tuba tutakiriho.Niyo mpamvu tugomba gukora uko dushoboye tukongera urwo rukundo kugirango dushobore gukomeza kwitangira abatishoboye no kwongera ubusabane hagati yacu, cyane cyane ko turi mu bihugu binyuranye.
UKWEMERA: Abenshi muri twe tuzi ko igihe cyose intege za roho n’umubiri zagiye zitubana nke, twagiye duhungira mu kwemera kwacu. Mu guhangana n’ingorane zose zituri imbere, tugomba kwongera uko kwemera, dutura imana imibabaro yacu, ariko tunemera by’umwihariko, ko twifitemo ingufu zo guhangana n’ibigeragezo byose umwanzi atunyuzamo.
IKIZERE: Hari benshi bacitse intege kubera kubona ko tuvuga isi ntitege amatwi, cyangwa ikatwirengagiza. Niyo mpamvu tugomba guhorana ikizere, kuko ibyo tubitse mu mutima wacu umwanzi ntashobora kubitwambura tutabimuhaye. Tugomba kwirinda guta ikizere kuko aricyo gituma tugira ibitekerezo bishya kandi byubaka.
KWIHANGANA: Urugendo rwacu ni rurerure kandi haracyari imisozi imbere tugomba kurira. Bisaba rero ko twihangana tugakoresha igihe dufite twiyubaka, ariko tunibuka ko iyihuse ibyara ibihumye.
KWOROHERANA: Mu mikorere yacu tugomba kwibuka ko ahari uruntu hanuka uruntu runtu, tukoroherana kandi tukababarirana, bityo abaje batugana bakaza bisanga, urukundo rwacu n’ubusabane bikaba aribyo bibaha ubutwari bwo kudufasha no kutuguma iruhande
KUDATEZUKA: Tugomba guhoza amaso ku ntego twihaye, kugirango uko byagenda kose, tutarangazwa n’amacenga y’umwanzi cyangwa intege nke zituruka kuri kamere muntu, bityo tukaba twatatira igihugu n’umuryango nyarwanda.
KUDATENGUHA: Kuba umutima w’imbaga y’impunzi z’abanyarwanda cyane cyane izatereranywe n’isi yose, bisaba ko twitaba iyo duhamagawe, tukarangiza inshingano zacu haba mu mvura cyangwa ku zuba. Ni ngombwa kandi ko inyungu rusange zihora zitabwaho mbere y’inyungu z’abantu bwite


text:
Komisiyo y’igihugu ikorana na UNESCO yashyikirije ishuri ry’abafite ubumuga bwo kutabona rya HVP Gatagara, ishami rya Rwamagana, ibikoresho bitandukanye bigizwe n’imibumbe y’isi, mudasobwa, ibitabo byanditse muri braille” bishobora gusomwa n’abafite ubumuga bwo kutabona, CD ziriho inkuru zitandukanye zikenerwa n’abanyeshuri bakurikira ishami ry’indimi, amakarita y’u Rwanda ariho uturere twose tw’u Rwanda n’imigezi yarwo byose byanditse mu rurimi babasha kumva n’ibindi bikoresho nkenerwa mu myigire yabo.
Ibyo bikoresho byose bikaba bifite agaciro karenze gato miliyoni cumi n’ebyiri (12,328,504frw) ahwanye n’amadolari y’abanyamerika ibihumbi cumin a bitanu(15,000 USD).
Umwe mu nzobere mu myigishirize y’abatabona wa HVP Gatagara areba ibikoresho bahawe
Umunyamabanga Mukuru wa Komisiyo y’Igihugu Ikorana na UNESCO Bwana Eliphaz Bahizi yasobanuye ko ibyo bikoresho byaguzwe ku nkunga ya UNESCO itera inkunga imishinga iciririrtse (Participative Programme). Uyu mushinga wa HVP Gatagara ukaba waratoranijwe hashingiwe kuri gahunda ya Leta yo guteza imbere uburezi bwihariye bugamije guteza imbere abana bafite ubumuga.
Umunyamabanga Mukuru wa Komisiyo y’Igihugu ikorana na UNESCO asobanura iby’iyi nkunga y’imfashanyigisho.
Umuyobozi w’ikigo cya HVP Gatagara, ishami rya Rwamagana yashimiye Komisiyo y’Igihugu Ikorana na UNESCO yahaye amahirwe umushinga bayigejejeho bityo bakaba babonye ibi bikoresho. Frere Ntirenganya uyobora icyo kigo yagize ati:”ibi bikoresho ni iby’ingenzi ku bana twigisha bafite ubumuga bwo kutabona kuko bagiye kuva muri “théorie” y’ibyo bigaga bagashobora no kubyiyumvisha mu buryo bufatika. Imfasha nyigisho twazihabwaga na REB ariko noneho tugakoresha andi mafaranga tuzishyira mu nyandiko aba bana bashobora gusoma. Abiga mw’ishami ry’indimi bo nta bitabo bagiraga ku nkuru biga ariko izi CD ku nkuru, ibi bitabo n’iyi “victor reader” ndizera ntashidikanya ko bizarushaho guteza imbere imitsindire y’aba bana n’ubundi isanzwe ari myiza.”
Bwana Bahizi Eliphaz ashyikiriza umuyobozi wa HVP Gatagara/Rwamagana “vector reader” ifasha abana gufata ibyo mwarimu yigisha bakaza kongera kubyumva mu gihe basubiramo amasomo.
Inkuru bahawe kuri CD no mu bitabo ni inkuru ahanini zanditswe n’abanditsi b’abanyafrika nka Chinua Achebe, Wole Soyinka n’abandi ... Bahawe na CD 14 z’inkuru 14, n’ibitabo byazo byanditse muri “braille”, abanyeshuri bakaba bashobora kubyisomera badafashe mu mutwe ibyo mwarimu abasomera mw’ishuri. Bahawe kandi “smart globe” ifite akantu ukoresha wagashyira ku gihugu kakubwira icyo gihugu icyo aricyo, bahabwa “globes” eshatu zanditseho mu buryo bwa “braille” umuntu ufite ubumuga bwo kutabona akoraho agasoma izina ry’igihugu akozeho, mudasobwa 2 na “écouteurs” zizakoreshwa bumva za nkuru ziri ku ma CD, amakarita abiri y’u Rwanda imwe iriho uturere twose tw’Igihugu (carte administrative) n’indi iriho imigezi yo mu Rwanda, byose byanditseho mu buryo babasha kwisomera, n’ibindi bikoresho bitandukanye.
Nguwo umubumbe w’isi ukozaho akantu kabugenewe ukakubwira igihugu ukojejeho ubwawo.
HVP Gatagara ishami rya Rwamagana rifite umwihariko wo kwigisha abana bafite ubumuga bwo kutabona uhereye mu mashuri abanza, icyiciro rusango n’ikiciro cya kabiri cy’amashuri yisumbuye. Bafite abanyeshuri 178 n’abarimu 37. Bimwe mu bibazo byihariye bahura na byo n’ibyimfashanyigisho ahanini zituruka hanze, ibitabo babihabwa na REB ariko bigomba zose gushyirwa muri “braille”, aho kubika izo mfashanyigisho kuko igitabo kimwe gisanzwe gishobora kuvamo byinshi muri “braille”.
Philomène MUKANKUSI
Umuyobozi ushinzwe Itumanaho n’Itangazamakuru / CNRU


text:
IYOBOKAMANA
Icyo Uwiteka agushakaho ni iki?
Yewe mwana w’umuntu we, yakweretse icyiza icyo ari cyo. Icyo Uwiteka agushakaho ni iki? Ni ugukora ibyo gukiranuka no gukunda kubabarira, no kugendana n’Imana yawe wicisha bugufi Mika 6: 8
Icyo Uwiteka agushakaho ni ugukora ibyo gukiranuka
Mu magambo yawe, mu bikorwa bya buri munsi, mu mibanire yawe n’abandi icyo Uwiteka agushakaho ni ugukora ibyo gukiranuka. Iyo Imana ireba mu isi, ireba umukiranutsi wayo. Waba ubana n’ubumuga bukomeye runaka, waba uri umutindi nyakujya, waba utagira nshinge na rugero iyo uri umukiranutsi Imana iri ahera hayo irareba ikavuga iti “Dore umukiranutsi wanjye” uku niko Uwiteka yabwiye Satani ati: “Yewe Satani wabonye umugaragu wanjye Yobu ko ari umukiranutsi utunganye rwose wubaha Imana ye akirinda ibibi?” Yobu 1: 8. Yobu kuko yaharaniraga kubaha Imana ye, nibwo Yobu nawe yakomeje ahamya ati: “Gukiranuka kwanjye ndagukomeje ntabwo nzakurekura, umutima wanjye ntuzagira icyo unshinja nkiriho” Yobu 27: 6.
Imana ntireba ijwi ryiza umuntu afite, icyubahiro mu itorero, kuyibyinira cyane cyangwa kuyivugana n’ijwi rirenga si cyo ireba ahubwo Imana ireba mbere ku gukiranuka kwawe gusa, ibindi bikaza nyuma kuko gukiranuka Bibiliya ibigereranya nk’icyuma gikingira igituza.
Nshuti muvandimwe wanjye reka gukiranuka kukubere nk’umushumi ukenyeje kandi umurava uzabe nk’umushumi wo mu rukenyerero rwawe” Yesaya 11: 5. Mu gihe cy’amapfa, mu gihe cy’amakuba, mu gihe cy’ibibazo no mu ntambara zikomeye ujye uharanira gukiranuka ugeze ku gupfa kuko Abera bo mu isi nizo mfura Imana yishimira.
Icyo Uwiteka agushakaho ni ugukunda kubabarira
Kubabarira ni ikintu gikomeye cyane ku kiremwa-muntu. Ariko Bibiliya Ijambo ry’Imana ritubwira ko “Nutababarira na So wo mu ijuru ntazakubabarira”. Hari abantu bataramukanya, badasabana amazi, umwe adashobora kurahura umuriro kwa mugenzi we. Inzika zo mu mutima zikomeza umubano mubi hagati y’abantu batababarirana, wagirana akabazo na mugenzi wawe, nyuma y’igihe kingana n’umwaka yagukorera agakosa gato kakabyutsa n’ibyakera byahise uti: “n’umwaka ushize kandi ni gutya wankoreye ndakureka none urongeye”.
Ariko birakwiye ko umuntu w’Imana ujya mu ijuru adakwiye kugira inzika ahubwo agakunda kubabarira bibangutse muri we no mu gihe uwamuhemukiye atamusabye imbabazi ariko kubabarira bikaba ubuzima bwe.
Ibi bitwibutsa abatubanjirije mu byo kwizera bagize kubabarira gutangaje: Bibiliya itubwira inkuru ya Dawidi asanga Umwami Sawuli wamuhigaga aho yari aryamye asinziriye mu byukuri yari amuboneye hafi ku buryo kumwica ku ruhande rumwe byari ukuri, ariko Dawidi umutima wo kubabarira utuma yanzura ko adakwiye kuramburira inkota ye k’uwasizwe amavuta n’Uwiteka. Inkuru ya Yosefu ababarira abo bavukana kwa se Yakobo, bashatse kumwica bamuziza inzozi yarose bamugurisha mu banya-Egiputa, ariko nyuma y’imyaka nyinshi Yosefu abonye bene se baje guhaha muri Egiputa arababarira kuko bakoze ibyagombaga gusohoza umugambi w’Imana kuri Yozefu. Icyo Uwiteka agushakaho ni ugukora ibyo gukiranuka no gukunda kubabarira.
Icyo Uwiteka agushakaho ni ukugendera mu nzira ye wicisha bugufi
Kugendera mu nzira y’Uwiteka kwa Hezekiya akiranuka nibyo byamuhesheje kongererwa iminsi yo kurama. Nuko Hezekiya yerekera ivure atakambira Uwiteka ati: “Ndakwinginze Uwiteka, uyu munsi wibuke ko najyaga ngendera mu byukuri imbere yawe n’umutima utunganye, ngakora ibishimwa imbere yawe” Nuko Hezekiya ararira cyane. Maze ijambo ry’Uwiteka rigera kuri Yesaya riti: “Subirayo ubwire Hezekiya uti ‘Uwiteka Imana ya sogokuruza Dawidi iravuze iti: Numvise gusenga kwawe mbona n’amarira yawe, kubaho kwawe nzongeraho imyaka cumi n’itanu. Yesaya 38: 2-5. Nugendera imbere y’Imana izakuzamura mu mwanya wawe, umugisha wawe niho uzakomoka, hari byinshi byiza ku buzima bwawe uzabonera imbere y’Imana. Icyo Uwiteka agushakaho uyu munsi wa none muvandiwe ni ugukora ibyo gukiranuka, gukunda kubabarira no kugendera mu nzira ye wicisha bugufi. Imana idushoboze
Ubuntu bw’Umwami wacu Yesu Kristo bubane namwe.
IBITEKEREZO
-
Tubashimiye iri jambo ryimana mutugejejeho murakoze mukomerere mukuri kwimana data watwese umwanawe numwuka wera Amen.
-
Tubashimiye iri jambo ryimana mutugejejeho murakoze mukomerere mukuri kwimana data watwese umwanawe numwuka wera Amen.
-
mbashimiye ubutumwamu tugirambasabe komwajyamubu jyezanokubari hanze,najye icyombasabi yenubukire icyubahiro kurama murakoze
-
Murakozecyane bwirijambo ryimana mutugejejeho imana ihabwicyubahiro mutsi nomwijuru.
-
Murakozecyane bwirijambo ryimana mutugejejeho imana ihabwicyubahiro mutsi nomwijuru.
-
Byose irabizi ko turi abanyantege nkeya niyo mpamvu ikunda abanyabyaha.
-
Imana ishimwe cyane kuko Ibyo idukeneyeho biragoye arko nabwo idushoboze kubyubahiriza
-
Imana ishimwe cyane kuko Ibyo idukeneyeho biragoye arko nabwo idushoboze kubyubahiriza
-
imana ihabwicyubahiro,kandi idushobozemuribyose amen
-
Imana ishimwe kuko ibyo idushakaho ni byiza gusa


text:
Murekatete yatangiye gufashwa na bamwe mu bagiraneza, nyuma y’uko IGIHE ikoze inkuru igaragaza uburyo amaze ibyumweru bitatu arara mu nzu y’ikirangarizwabitewe n’uko nyirayo yayikuyeho urugi kubera umwenda w’amafaranga ibihumbi 45 amufitiye.
Murekatete agorwa cyane no kubona, isabune, imyambaro ndetse n’ibyo agaburira abana be.
Kuwa Gatandatu tariki 24 Nzeri 2016 ni bwo, uyu mubyeyi yavuye mu kirangarizwa yari amaze iminsi abamo, nyuma y’uko umuryango Hope and Homes for Children umwishyuriye inzu amezi ane ikanamuha amafaranga yo gukoresha mu minsi mike.
Murekatete akimara guhabwa amafaranga ibihumbi 100, yahise ashimira Umuryango Hope and Homes for Children ngo kuko watumye yigarurira icyizere cyo kubaho.
Yagize ati “ Ndishimye cyane kandi cyane kuko nari naramaze kwiheba, ariko kuba aba bavandimwe bangobotse n’ibintu bihise bingarurira icyizere cyinshi cy’uko iminsi yo kubaho y’abana banjye nanjye yiyongereye.”
Murekatete yahise yimukira mu yindi nzu yarishye amezi ane anariha amadeni yari afiteye bamwe mu baturanyi be.
Uyu mubyeyi yanahawe ubufasha bw’amafaranga n’undi munyarwanda uba ku mugabane w’u Burayi witwa Hamisi Mulamba abinyujije ku bavandimwe be aho bamuguriyemo umufuka wa Kawunga, imifuka ibiri y’umuceri, ibiro 20 by’ibishyimbo na matela ebyiri n’ibindi bikoresho nkenerwa nk’amasafuriya n’amasahani n’imyenda y’abana ndetse anemera ko buri kwezi azajya amufasha.


text:
Nyuma yo guhuza urugwiro hagati y’abashakanye, umugabo ashobora kugwa agacuho kubera igikorwa gisaba imbaraga aba amaze gukora, umugore nawe akaba yatwarwa n’ibitotsi mu gihe yageze ku byishimo bya nyuma. Uku kugwa agacuho ndetse no gusa n’aho umuntu asinziriye, ntibimubuza kumva ibivuzwe byose.
Muri uyu mwanya rero ni byiza ko ubwira uwo mwashakanye ko umushimira igikorwa cyiza mumaze gukora.
Twifashishije urubuga nkoranyambaga rwa Whatsapp twabajije bamwe mu bashakanye niba bajya bibuka gushima bagenzi babo iyo barangije gukora iki gikorwa, bamwe bagize bati twibuka gushima abandi bakavuga ko nta mpamvu yo gushima kuko ibyo muba mukoze biri mu nshingano zanyu.
‘Ubwo se wamushimira umubwira ngo iki ?’
Umugabo umwe mu batanze igitekerezo, yavuze yishimana n’umugore we iyo bari guhuza urugwiro ariko kandi ngo kumushimira yumva atari ngombwa.
Ati "Ubwo se namushimira mvuga ngo iki? Mbona atari ngombwa rwose."
Hari n’umugore wagize ati "Numva biteye isoni kubwira umugabo ngo murakoze tumaze guhuza urugwiro, ibyo tuba twakoze biba ari inshingano zacu twembi."
‘Kudashima ni ubugwari, gushimwa bitera akanyamuneza’
"Mu muco wa Kinyarwanda iyo umuntu akugiriye neza uramushima yaguha inka ugakura ubwatsi, bitwaye iki kubwira umugore wawe uti urakoze nyuma yo guhuza urugwiro, abadashima nabita ibigwari kubera ko gushima bitera akanyamuneza ndetse bigatuma n’ubutaha cya gikorwa ugikora ugishyizeho umutima."
Iki ni igitekerezo cy’umwe mu bagabo, ushimangira ko ntawe ukwiye guterwa ipfunwe no gushima uwo bashakanye.
Hari n’umugore wagize ati "Mu myaka 10 maranye n’umugabo wanjye, sinabura kumushima uko duhuje urugwiro numva ari ishema kuba mufite, kandi kuba andyohereza nta cyiza nkacyo kubera izo mpamvu rero ntacyambuza kumushima."
Urubuga rwa ‘Meltystyle’ ruvuga ko uretse gushimana hagati y’abashakanye, nyuma y’iki gikorwa baba bakwiye kuganira buhoro batuje.
Ushobora nko kubaza mugenzi wawe niba akeneye umutobe cyangwa amazi yo kunywa. Umugore ashobora guhanagura umugabo ibyuya yabize, ushobora kumwiyegeza akakuryamaho n’utundi tuntu duto tugaragaza ko umwishimiye.
Abenshi mu bashakanye usanga bahangayikishwa n’ibitagenda, aho kwishimira ibyo bafite. Hari abibuka kugaya iyo igikorwa cyo gutera akabariro kitagenze neza, ariko gushima cyagenze neza ntibabihe agaciro.
Uru rubuga ruvuga ko gushima nyuma y’iki gikorwa bishobora no kuba imwe mu nzira yo gucyemura ibindi bibazo abashakanye bari bafitanye, ariko kandi ni inkingi ya mwamba mu mibanire y’abo.


text:
Urwenya: “Byara cyangwa umpe !!”
“Byara cyangwa umpe !!”
Umugore yari atwite igihe cyo kubyara kiragera inda itangira kumurya nka saa moya z'umugoroba,ubwo umugabo yari mu rugo igihe cyo kuryama kiragera bajya mu cyumba umugore agenda arushaho kuremba, umugabo ariryamira nuko yumva yishakiye kubaka urugo,ariko arihangana,arimunyamunya araceceka,akomeza gutegereza ko umugore abyara,mbese ategereza yihanganiye n'akabazo afite,abonye birambiranye abwira umugore mu ijwi rirakaye cyane ati” ariko urabizi, birahindutse, byara cyangwa umpe !!”
Shyiraho Igitekerezo!
Subscribe to: Post Comments (Atom)